text:
Ñalnde 10 marse 2017 Fedde Ɓamtaare Pulaar e Muritani jooɗodiima e jaaynooɓe haalooɓe pulaar e leydi ndii to joɗnde fedde ndee tuggi w6 kikiiɗe haa w10 jamma. Joɗnde ndee waɗi ko e nodaango Fedde ndee.
Muujibu joɗnde ndee ko diisnondirde e jaaynooɓe ɓee, wostondirde e mum en miijooji e ƴeewde hol ko ɓe mbaawi gollodaade e fedde ndee ko naftata ɗemngal ngal, haa teeŋti noon e gootiɗingol kelmeendi kuutorteendi.
Caggal nde hooreejo fedde ndee udditi batu nguu, bismii jaaynooɓe ɓee, tawtoraaɓe ɓee fof innitii, gooto heen kala holliti hoore mum. Caggal ɗuum kalfinaaɗo kumpital fedde ndee teeŋtini faandaare joɗnde hollitaande ndee :
- Diisnondiral e jaaynooɓe fulɓe e ƴeewde ko Fedde ndee waawi gollondirde e maɓɓe.
- Ƴeewde wootiɗinde kelmeendi kuutoteendi e jaayɗe ndii.
Caggal ɗuum yeewtere udditaa. Jaaynooɓe tawtoraaɓe ɓee fof ƴettii konngol, kaali. Ina feeñi e haala maɓɓe ɗee geɗe :
- – Weltaare e joɗnde ndee e njettoor feewde e Fedde ndee sabu miijaade ndee joɗnde ;
- – Njettoor sabu FƁPM duumaade e darnde ƴellitgol ɗemngal ngal ;
- – Feloore sabu ŋakkeende jokkondiral hakkunde fedde ndee e won e jaayɗe e jaaynooɓe e kewuuji yuɓɓinta, haa teeŋti noon e kewu mawningol ñalngu ɗemngal muuynangal ñalnde 21/02/2017 ;
- – Yoga e maɓɓe teeŋtinii jojjugol gootiɗingol kelmeendi kuutorteendi
- – Jojjugol kuutoragol karallaagal kesal ngam newnude jokkondire e golle ;
- – Wasiya yo jaaynooɓe ɓee njuɓɓu ;
- – Wasiya yo jaaynooɓe ɓeydu heblo mum en ;
- – Jojjugol jogaaɗe jaayɗe ɗe leñol ngol heerorii ;
- – Heblude lomtotooɓe
- – Ɗaɓɓaande winndude walla yettaade gardiiɗo Shinguiti TV ngam yettude ɗum e yeewtere Suudu Baaba…
Caggal ɗuum, hooreejo FƁPM faamninii tawtoraaɓe ɓee no ñalngu 21/02/2017 nguu yuɓɓiniranoo e ko wonaa e dow mum e oo sahaa, so hujjinaango ngo pelle keewɗe mbinndi e gardagol Fedde Ɓamtaare Pulaar e Muritani, Fedde Ɓamtaare Ɗemngal Wolof e Fedde Sooninkooɓe, ngam ɗaɓɓude laawɗingol ɗemɗe ngenndiije Pulaar, Sooninke e Wolof. O holliti kadi no tawtoregol fedde ndee kewuuji laamu nguu yuɓɓinta yahri, yeru koolol Waadaan…
Ɗo yahanoo artanoo fof, faamondiraama wonde hakkunde Fedde ndee e jaaynooɓe leñol ngol, ko dunndu suuri baroodi, baroodi suuri dunndu. Oljo-oljo waɗii kono ko himmi, teeŋtinaama e joɗnde ndee, wonde kaaldigal ngal e kuutondiral ngal ko huunde jojjunde no feewi, fotnde duumaade.
E nder ɗuum joɗnde teeŋtinii geɗe garooje ɗee:
- Cosgol goomu jokkondiral hakkunde fedde ndee e jaaynooɓe ɓee ;
- Jiytondiral e reesoo sosiyoo, watsap, facebook, skype, ekn.
- Wooɗtiɗinde kelmeendi
- Eɓɓaande heblooji jowitiiɗi e jaayndiyankaagal, karallaagal kesal, ekn.
- Dewindagol jeewte. (…)
Caggal ɗuum ɓe njooɗodiima laawol goɗngol ngam ƴeewde no ɓe puɗɗorii golle.


c: text/html

text:
Njulaagu ɓaleeɓe (traites négrières) ko njeeygu miliyoŋaaji miliyoŋaaji ɓaleeɓe jeyanooɓe e Afrik hirnaange e Afrik hakkundeejo e Afrik fuɗnaange waɗtanooɓe jiyaaɓe, njulaagu nduumiingu fotde duuɓi teemedde keewɗe.
Njulaagu ɓaleeɓe (njulaagu/teret hirnaange) ndewratnoongu geec atalantiijo fuɗɗii ko e hitaande 1441. Ngu fuɗɗorii ko taccingol e njeeygu dahaaɓe e tufɗe geec atalantik e hitaande 1444 nder wuro to Purtugeec ina wiyee Lagos. E teeminannde rewnde heen, Purtugeec en taccinii jiyaaɓe feewde Karaybe e Amerik worgo.
Nokkuuji julorɗi jiyaaɓe gonnooɗi e tufnde Afrik hee ko nokkuuji deenaaɗi no feewi, kidiiɗi, baɗɗi koninkooɓe yonɓe e julaaɓe heewɓe jokkondirɓe e tirbiiji (leƴƴi) jeeyooji jiyaaɓe. Yoga e jiyaaɓe ɓee nawetenoo ko to duuɗe Antiy gonnooɗe e njiimaandi Angalteer e ko ɓuri teeŋtude duuɗe Antiy Farayseeje, heen huunde kadi ina nawetenoo Amerik, kono meeɗaa yettaade 15% e njeeygu nguu kala.
Njulaagu tatiiwu
Ko ɓuri maantinde e teret hirnaange ko lappol ganndirangol lappol tat-tatiwol (commerce triangulaire) walla lappol Atalantik maa lappol hirnaange. Ko njulaagu ngostiigu ɓaleeɓe hakkunde Orop e Afrik e Amerik ngam huuɓnande koloniiji Amerik soklaaji mum to bannge jiyaaɓe, huuɓnande Afrik geɗe peewnaaɗe Orop e Amerik e huuɓnande Orop geɗe ittaaɗe e koloniiji hee.
Konngol ‘’Njulaagu tat-tatiiwu’’ ngol haaɗaani tan e lappi hakkunde duuɗe tati ɗee : laaɗe leyɗe hirnaange ina njaha faggaade jiyaaɓe e tufɗe Afrik, e yeeytoyde ɗum en (jiyaaɓe ɓee) to koloniiji Amerik e wostoraade ɗum en suukara e kafe e bukki e kakawoo e simme e kaŋŋe e nawgol ɗeen geɗe ittaaɗe Amerik to Orop. Njulaagu nguu ɓurii ɗoon yaajde sibu lappi ɗii ina keewi, sibu golle keewɗe ina tammbinoo ɗum to Orop e to Afrik, njulaagu nguu haaɗaani tan e ummaade Orop faya Afrik, fayta Orop ekn…
E nder Orop, julaaɓe ɓee ko maa ndenndina kaalisaaji e marsandiis e yimɓe e laaɗe katojinaaɗe, ɓe toppitoo kadi baylugol marsandiis ummortooɗo Amerik oo.
To Afrik kadi, ko maa jiyaaɓe ɓee njiyloyee, ngaddee e tufɗe njulaagu hee, mooftee ɗoon, soodooɓe ɓee cuɓtoo heen ko cokli.
Amerik ne wonaano tan nokku ƴaaŋtorɗo. Hannde ina anndaa wonde ko Riyo de Jonero (Rio de Janeiro), wonaa Liwerpuul (Liverpool) wonnoo tufnde njulaagu jiyaaɓe idiinde e winndere ndee, tee njulaagu jiyaaɓe ngoɗngu ina woodnoo e oon sahaa hakkunde Beresil e Anngolaa (e yeru), tee ko ɓuri heewde e jiyaaɓe ko ɗoon ndewri.
Ina hiisee wonde njulaagu hirnaange nguu fuɗii ko e hitaande 1 411 nde wefotooɓe purtugeec en ndahi afiriknaaɓe ngam waɗtoyde ɗum en jiyaaɓe. E oon sahaa kadi, Purtugeec en wonooɓe e laaɗe mum en, caggal ɗanle juutɗe no feewi nder geec feewde Inndo walla Siin (to Makawo) walla feewde Japon (to Nagasaki), ina katojinnoo e fooftere. Aɓe mbaɗatnoo lebbi keewɗi e ɗanle nder geec, heewɓe e maɓɓe keddoo heen (sabu tampere e ñawu mbiyeteendu eskorbit (scorbut)). Ko ɗuum addantunoo ɓe soklude fooftaade e tufɗe Atalantik leyɗe ɗe ɓe kalfunoo, haa teeŋti noon e duuɗe Kap-weer, Sao Tome e Prinsipe. Ko ɗuum addannoo laamu Portugaal fellitde addude ɗoon remooɓe Purtugeec en ngam remde e ɗee duuɗe gonɗe e Atalantik (mbele wefotooɓe ƴaaŋooɓe ɗoon ɓee ina ndaña ko ñaami, kisa e eskorbut). Ɓeen remooɓe noon, nde tawnoo ngoowaano weeyo duuɗe ɗee, ngoowi ko weeyo Portugaal, yoga e mum en ko ɗoon maayatnoo. Kono Afriknaaɓe ɓee ina mbaawnoo gollaade ɗoon tawa alanaa ɗum en tanaa gooto. Ko ɗuum addani Purtugeec en waɗtude dahde Afriknaaɓe, ngadda ɗum en e duuɗe hee mbele ina mdemana ɗum en. Ko ɗoo Oropnaaɓe puɗɗorii jiyɗinde Afriknaaɓe.
Daawal gadanal ngal, tuggi ko teeminannde 15ɓiire haa hedde feccere teeminannde 17ɓiire. , Laamuuji Orop peri lappi gadani paggagol jiyaaɓe ɓaleeɓe.
E wiyde won ɓeen, ko Portugeec en fof ɓuri yiytinaade heen, sibu ɓe taccinii fotde 757 000 jiyɗinaaɓe (3/4 denndaangal ko taccinanoo e ngaal daawal). E nder taccinaaɓe 4 fof, heen 3 fof njolniraa ko Afrik hakkundeejo faade Beresiil (34%) e to Amerik Españool en (43%).
E kuuɓal, 90% ooɗoo teret waɗi ko caggal 1 672 e caggal cosgol, to Angalteer, kompaañi ganndiraaɗo « Compagnie royale d’Afrique », jebbilatnooɗo to Jamayke, e cosgol to Farayse kompaañi biyeteeɗo « Compagnie du Sénégal » ngam nawde jiyaaɓe to Saint-Domingue (Sen Domennge).
Gila e teeminannde 15ɓiire, saanga teret dewratnooɗo Sahara oo (tacci-sahareejo) geɗe Afriknaaje keewɗe, ko nanndi e kaŋŋe, e jiyaaɓe, e poobaar (ko lollirnoo toon ‘’gabbel Aljanna’’) ine tawetenoo e jehreeji Orop. Purtugeec en kumpitiima no feewi nguun njulaagu caggal nde keɓti Ceuta e hitaande 1415. Faayndaare maɓɓe wonnoo ko yettaade oogirɗe kaŋŋe gonɗe e Afrik ɗee. Ngam ɗuum, ɓe taarti lappi dewruɗi Saharaa ɗii, sibu ko Aarabeeɓe tamnoo ɗum en haa tiiɗi, ɓe ndewroyi maayo. Portugeec en ngoni Oropnaaɓe idiiɓe joofde e tufɗe Afrik Atalantiije. Geɗe keewɗe mballitii ɓe heen :
- A ɓe kumpitii diƴƴe (maaje e geecuuji)
- Ko ɓe ‘’subalɓe’’ (annduɓe diƴƴe, maren en) waawɓe, humpitiiɓe karte e busol (beforgal)
- Aɓe njoginoo laaɗe moƴƴe (ganndiraaɗe « caravelles »)
- Njulaagu nguu ina soñtunoo, ina softunoo. Leyɗe Orop rewo ina ngaratnoo somaade e tufɗe Purtugeec en geɗe ummoriiɗe Mediteraane
- Laamuuji Orop keddiiɗi ɗii kiilninoo ko haɓde, ina ngoni e golwole.
E hitaande 1 441 biyeteeɗo Antao Gonsales nanngi ɓaleeɓe Afriknaaɓe ngam hoɗoraade ɗum laamɗo biyeteeɗo Henri. Ina hiisaa, hay so tawii e oon sahaa alaa ko ɗum maandintunoo no feewi, ko ɗoo woni fuɗɗoode teret atalantiijo. Waɗi noon, duuɓi capanɗe jooni, jiyaaɓe ɓaleeɓe ummortonoo ɓe ko e juuɗe aarabeeɓe (lappi Saharaa), hankadi ɓe mbaɗtii dahande koye maɓɓe, sibu njeñtudi mum ko jooni jooni. Nii woni sifaa keso paggorɗo jiyaaɓe feeñi caggal ɗuum, so njulaagu (woni coggu). Antoñio Gonsales fuɗɗiima soodde jiyaaɓe gila 1 446. E hitaande 1 448, ujunere (1 000) jiyaaɗo taccinaa faade Portugaal kam e duuɗe Portugeec en (Asoor e Madeer). E kitaale 1 450, yiyaama ɗo fotde 15 jiyaaɗo ummoriiɓe Gine, ngostoraa puccu. Won e Purtugeec en etiiɓe jokkondirde e Soni Aali Beer, laamɗo Sonngaay en, kono ndonki.
Purtugeec en ina njoginoo paandaale keewɗe :
Aɓe njiɗnoo jokkondirde e laamu Ecopi ngam haɓɓondirde e mum. E miijo maɓɓe, ɗuum maa addantuno ɓe waawde taartaade e uddude juulɓe.
Njulaagu maɓɓe e leyɗe Asi addannoo ɓe yiɗde jokkondirde e Afrik sibu aɓe coklunoo heɓde kaŋŋe (ɓe njeeytoya laamu Ottoman en) e kaalis (ɓe njeeytoya fuɗnaange goɗɗuɗo) e kiri (ɓe njeeytoya to Inndo).
Faandaare rowrowre ndee ko dañal e ngañaari.
Nii woni e daawal feccere ɗiɗmere teeminannde 15ɓiire ndee, Purtugeec en ɓeydii mammude. Laamɗo maɓɓe hiilnii waɗdude e Afrik worgo Saharaa njulaagu. E hitaande 1 458 laamɗo biyeteeɗo Henri hollitii ɓurani ɗum ko yo yimɓe mum cood jiyaaɓe, ɓe mbaasa dahde. O halfini ɗum gooto e yimɓe makko. Oon artirani mo 650 yijaaɗo dahaaɗo. O felliti halfinde golle ɗee julaaɓe Purtugeec en.
—————————-
* Ceuta (Sebta e Arab) : ko wuro españoolnaawo wonngo e fonngo rewo Afrik heedngo e Maruk ngoo, dow fonngo mediteraane feɗorde Gibraltaar, ina hucciti e duungel iberiyeewel. Maruk ina fooɗanoo ngo gila 1956.
Bookara Aamadu Bah

robotstxt: allowed

filter: keep


text:
Hooreejo leydi Tuunus, hono Monsef Marsuki woppii tataɓe ɗiɗi e njoɓdi mum. Ko ɗum woni ko o habri ñalnde aljumaa 18 abriil 2014. Hujja mo o rokki ko wiyde « ngon-ɗen ko e caɗeele kaalis e faggudu. Dowla ina foti rokkude yeru moƴƴo (…). Ko ɗum addani mi fellitde ustude njoɓdi hooreejo leydi yoɓetenoo ndii ».
Hooreejo leydi Tuunus, hono Monsef Marsuki woppii tataɓe ɗiɗi e njoɓdi mum. Ko ɗum woni ko o habri ñalnde aljumaa 18 abriil 2014. Hujja mo o rokki ko wiyde « ngon-ɗen ko e caɗeele kaalis e faggudu. Dowla ina foti rokkude yeru moƴƴo (…). Ko ɗum addani mi fellitde ustude njoɓdi hooreejo leydi yoɓetenoo ndii ».
O wiyi kadi o rokkii yamiroore mbele « fereeji ardorde leydi ndii ina ngustee ». Hooreejo leydi Tuunus heɓatnoo, gila nde Ben Aali laamii ndee, ko 30 000 dinaar (hedde 5 400 000 UM) fofof, tawi lempe e kubbe goɗɗe ittaaka heen.
So ɗuum ittaama heen, hooreejo leydi heɓata e goonga ko hedde 20 000 dinaar (3 600 000 UM). Jooni, so o woppii tataɓe ɗiɗi, o waɗtata heɓde ko hedde 1 200 000 UM. Njerondiree ɗum e njoɓdi hilifaaɓe Muritani ! En kaalaani njoɓdi hooreejo leydi Muritani hannde, sibu ina wiyee njoɓdi makko ko miliyoŋaaji jeeɗiɗi, ɗoon ɗo njoɓdi jannginoowo duɗe hakkundeeje (liiseeji) yettaaki 100 000 UM ! Tee leydi Tuunus wappitii Muritani alɗude e ƴellitaade, tee omo wiya ko « persidaa waasɓe ».
———————————–
Abdel Asiis Buutefliika, hooreejo leydi haa mande?
Ñalnde aljumaa 18 abriil 2014, Abdel Asiis Buutefliika toɗɗitaama yo won kadi hooreejo leydi Alaseri. Ngol woni laawol makko nayaɓol. Tee jooni o sellaani, sibu hay e woote hee, ko maa o waɗaa e siis deegoowo, ko noon o wootiri, omo jooɗii e siis. Soklaani haalde daaɗe ɗe o heɓi, sibu « wonaa woote » e wiyde luulndiiɓe laamu makko heewɓe.


text:
En kabriino, e tonngooɗe men ɓennuɗe ɗee, jaltugol deftere Maawiya e lewru feebariyee 2012. Tiitoonde ndeen deftere ko «Hol ko danndata aarabeeɓe ». (Najaat el Arab). Lowe internet ɗeeɗoo, hono kassataya.com e taqadoumy.com et for-mauritania.org puɗɗinooma yaltinde heen taƴre, kono muulɓe deftere ndee ngullitiima yo ɓe ndartin ko ɓe njaltinta e deftere ndee koo.
Maawiya : Aawre Aarabeeɓe
En kabriino, e tonngooɗe men ɓennuɗe ɗee, jaltugol deftere Maawiya e lewru feebariyee 2012. Tiitoonde ndeen deftere ko « Aawre aarabeeɓe » (Najaat el Arab), walla mbiyen « Hol ko danndata aarabeeɓe ». Lowe internet ɗeeɗoo, hono kassataya.com e taqadoumy.com et for-mauritania.org puɗɗinooma yaltinde heen taƴre, kono muulɓe deftere ndee ngullitiima yo ɓe ndartin ko ɓe njaltinta e deftere ndee koo. E nder taƴre nde ɓe njaltini ndee noon, Maawiya haalata heen ko ko faati e ɗemngal Arab.
E miijo Maawiyya, caɗeele Aarabeeɓe fof ummorii ko e taƴondiral hakkunde jannguɓe mum e ɓesngu Aarabeeɓe nguu. Sibu, e wiyde makko, nguun ɓesngu ko njoñaangu, sibu mum waawneede huutoraade calti ɗemngal Arab daɗaaɗi, ɗi mbaawaa nawde ganndal e kesamkesaagu. O joofii ɗoo ko Safatoore e Daarijiyaaji kaaleteeɗi e nder leyɗe Arab. Ngam haɓaade ɗuum, feere Maawiyya sakkiti ko juɓɓingol jeeyngal jaajngal jaŋde mawɓe, tawa ko leyɗe Aarabeeɓe ɗee kala ndokkindiri juuɗe, ndenndina ngalu ngam waɗde ndeen jaŋde. E miijo makko, e nder duuɓi 10 haa 15 oon kampaañ ina waawi yeñtinde ko « rewolisiŋaaji aarabeeɓe » ɗii mbaawaa yeñtinde, ɗi alaa ko mbaɗi so wonaa ittude laamɓe, waɗta ɗoon woɗɓe.
Ndeke ko jooni paam-mi ko addaannoo mo umminde « kampaañ deftere » e duuɓi cakkitiiɗi gardagol makko dowla Muritani. Eɗen paama tan, ko o wiyata ɗemɗe diiwaaniyankooje e nder deftere makko ndee, joopii ko calti ɗemngal Arab ngal tan. O siftoraani heen boom ɗemɗe keddiiɗe ɗee, ɗemɗe leƴƴi goɗɗi guurduɗi e Aarabeeɓe ɗii, ko wayi no leƴƴi ɓaleeji Afriknaaji, walla Kurde en, walla Tamasigh en (ɗemngal Berbeer en) ; kono tan eɗen paama, yiɗde makko waawnude kuutoragol kuɓtodinngol Arab fusha oo, e miijo makko ɗeen ɗemɗe kadi poti ko mumteede haa laaɓa. Abdel Asiis kam arii, miijii ko ko luulndii ɗum, sibu e miijo mum, bone Muritani fof ko wonde ɗum « ɓesngu yimooɓe » mehɓe… O hollitii hanko o soklaani defte … ɗi
E miijo Maawiya, addani Aarabeeɓe caɗeele ko woppude ɗemngal mum en, hono Arab fusha oo, e haalde ɗemɗe « colli » (hasaniya, daarijiya ekn…). Ndaw ko raɓɓiɗi miijo !!!
Muttaar


text:
Ɓokki mawki ɗoofiima fukkiima e ceene ndii leydi
Baramlefi cariima nder mbooyi Fuuta ko mo ngenndi
Cate kelii cammalle koccen ko en muum ndenndi
Ɗaɗi janal maayaani nguuri ko sewnde boli-ndenndi.
Murtuɗo woppirii en heege e ɗomka nder yolnde
Almaddaa mooftii daande eeltunoonde no hulnde
Sunaare ɓesngu alaa ɗo haaɗti ko hoore wulnde
Duneyaa wonaa paso sanɗaaji noddii yurmeende.
Yurmeende Geno saawat ɓanndu hormundu
Almaami Mammadu yolbinii nguurndam adunaaru
Pinal e ganndal ɗoo nguurndam taƴtii yettii faru
Daande deƴƴii rimere eggoore nde jimɗi sooyru.
Ɓokki mawki ɗoofiima fukkiima e ceene ndii leydi
Baramlefi cariima nder mbooyi Fuuta ko mo ngenndi
Cate kelii cammalle koccen ko en muum ndenndi
Ɗaɗi janal maayaani nguuri ko sewnde boli-ndenndi.
Murtuɗo woppirii en heege e ɗomka nder yolnde
Almaddaa mooftii daande eeltunoonde no hulnde
Sunaare ɓesngu alaa ɗo haaɗti ko hoore wulnde
Duneyaa wonaa paso sanɗaaji noddii yurmeende.
Yurmeende Geno saawat ɓanndu hormundu
Almaami Mammadu yolbinii nguurndam adunaaru
Pinal e ganndal ɗoo nguurndam taƴtii yettii faru
Daande deƴƴii rimere eggoore nde jimɗi sooyru.
Jooburu Kunnda, ruŋtiima alyitiima debbo e gorko
Joomiraaɗo jaɓɓo-maa nder Aljanna toowɗo
Yeeso maa newoo ko O yurmeende jurmotooɗo
Caggal maa finnataa ko O baɗoowo baawɗo.
Jime maa e jimɗi tiitoree caawɗe nafoore pulaar
Jannginooje e tinndinooje ronɓe njaaɓataa ɓaar
Wonaa ɓellere gajjal ko hoore mofi fuu a sar
Ngenndiiɓe haŋki e hannde toownu-ɗaa a jaar.
Capanɗe jeegom e jeegom hitaande ko cagataagal
Ɓuuɓeeki ɓalji Mbaany mooftii ko teddi so ngal jaalal
Min kaaraani kono a woppii ndonu baafal
A suddiima leppi leydi, leydii suddii ma leppi teddungal.
Aamadu Malal Gey «Afogalle»
Ndakaaru, 11/06/09 – Waktu 15ɓo


text:
Ganndo mawɗo ko faati e ɓalliwal (fisik), biyeteeɗo Stephan Hawkings sankiima ñalnde alarba 14 marse 2018. Ko o ganndo biritannaajo lolluɗo e nder annduɓe, fanniyanke ko faati e ɓalliwal miijiwal (physique théorique), e hiisiwal, haa arti e gannde weeyo (astrofisik) hono ɓalliwal paatungal e kuule asamaan (koode, tagopeeje, geɗe gonɗe hakkunde koode ekn ), ko wayi no annoore mum en, ñisngo mum en, nguleeki mum en, ɓakdi mum en, cañuki mum en, ekn.
O jibinaa ko ñalnde 8 saawiyee 1942 to Oxford (Angalteer). O waɗi nguurndam makko fof ko e sunnaade e wiɗtude geɗe cuuɗiiɗe e winndere ndee. O jaggiraa ko no wage nii e nder annduɓe ɓalliwal, teeŋtini ɗum noon ko o sellaano ko ɓooyi, haa o woofɗi, kono ɗuum haɗaani hakkille makko ɓeydaade yuumtude e soñtude. E 1988 o winndii deftere tiitoriinde « A Brief History of Time » (Daartol daɓɓol sahaa).
Won nawdooɓe mo e Albert Einstein e Isaac Newton, kono won wiyɓe kadi hono Einstein weeɓaani dañtude.


text:
Ko jooni e kikiiɗe alet 16 Awril, daɗɗunoo batu laamu Senegaal e Dental Daakaa e gardagol Abdullaay Daawuuda Jallo to bannge laamu too. E konngol Abdullaay Daawuuda Jallo… laamu nguu eɓɓii ummonaade gila law nokku daakaa oo e feewnitde ɗum. E daakaa garoowo kala kala mo ina daakoo, maa holle nokku mum so yettiima tawa wonaa feewnude caaleeje huɗo. Ina jeyaa heen kadi waɗde boli e laabi kam e nokkuuji kaanɗi woodde.
Caggal konngol makko ko Ceerno Abdul Asiis Ceerno jaabtii. O hollirii peewnitgol Daakaa oo maa addu waylowaylo to bannge koɗorɗe ɗee. moni fof hoɗnete kono hoɗnataa hoore mum etee wonaa ko e oo nokku tan ngonat mi.Binnditgol ngol fuɗɗitiima ngamanndude no daakaaji ɗii potata e moni heen fof no foti yimbe ndaakatoo e mum.
JONNDE LAAMU NGUU E DAAKAA: ABDULLAAY DAAWUUDA JALLO YETTINII PODOOJE MUM
Ko jooni e kikiiɗe alet 16 Awril, daɗɗunoo batu laamu Senegaal e Dental Daakaa e gardagol Abdullaay Daawuuda Jallo to bannge laamu too. E konngol Abdullaay Daawuuda Jallo… laamu nguu eɓɓii ummonaade gila law nokku daakaa oo e feewnitde ɗum. E daakaa garoowo kala kala mo ina daakoo, maa holle nokku mum so yettiima tawa wonaa feewnude caaleeje huɗo. Ina jeyaa heen kadi waɗde boli e laabi kam e nokkuuji kaanɗi woodde.
About the author /
Lewlawal Communcation
Post your comments Annuler la réponse.
Vous devez être connecté(e) pour rédiger un commentaire.
RADIO LEWLEWAL
JAAYNDEEJI SENEGAAL ALTINE 15 YARKOMAA 2018
NGALU TONNGOODE 290 : MAMMADU DEM KISAL SENEGAAL
Cakkite+
-
-
-
-
-
JAAYNDEEJI SENEGAAL 2018Posted in: Joljole
Popular+
-
ÉLIMINATOIRE DE LA CAN 2017 : LE SÉNÉGAL DANS UNE POULE ABORDABLEPosted in: Coftal, Joljole Comments: 0
-
-
-
Liste des 99 premiers compagnons de El Hadji Omaroul Foutyou TallPosted in: Joljole Comments: 0
-
MARIAGE : MAMADOU SY TOUNKARA DE LA 2STV DANS LE RANG DES POLYGAMESPosted in: Cellal Comments: 0


text:
Eppu Normaali – Jee Jee tab
Chords
Transpose:
JEE JEE EPPU NORMAALI Intro: B E A E B E A E A#-B A#-B A#-B A#-B Verse 1: B E Tässä on viisi Eppua, A E viisi kaunista heppua B E Me soitamme rajulla tavalla A E ja näytämme hyvältä lavalla Chorus: B E A E Jee jee jeee jee jee jee jee jee B E A E Jee jee jeee jee jee jee jee jee Verse 2: B E On keikka-autossamme kaunis maali, A E siinä lukee että Eppu Normaali B E Meillä on asiat hyvässä jamassa A E ja pupukuvioita pyjamassa Chorus: B E A E Jee jee jeee jee jee jee jee jee B E A E Jee jee jeee jee jee jee jee jee Bridge: B E Mitäs me pojat - muista, B E tämä laulu kertoo - Epuista B E Mitäs me bändeistä vieraista B E Niille voimme vaikka pieraista, A B Sillä viisi tuhatta fania A B huutaa: Eput on ihania! A B E E E E Jee jee jee Instrumental: B E A E (play 4x) Chorus: B E A E Jee jee jeee jee jee jee jee jee B E A E Jee jee jeee jee jee jee jee jee Verse 3: B E Nyt olemme päässeet rock-bussinekseen A E Nyt kävelemme kurkoina Epekseen B E On askeleemme näin kepeä A E Kun tottelemme vain Epeä Chorus: B E A E Jee jee jeee jee jee jee jee jee B E A E Jee jee jeee jee jee jee jee jee Bridge: B E Mitäs me pojat - muista, B E tämä laulu kertoo - Epuista B E Mitäs me bändeistä vieraista B E Niille voimme vaikka pieraista, A B Sillä viisi tuhatta fania A B huutaa: Eput on ihania! A B E E E E Jee jee jee Chorus: B E A E Jee jee jeee jee jee jee jee jee B E A E Jee jee jeee jee jee jee jee jee B E A E Jee jee jeee jee jee jee jee jee B E A E Jee jee jeee jee jee jee jee jee B E A E Jee jee jeee jee jee jee jee jee B E A E Jee jee jeee jee jee jee jee jee


text:
Hannnde miɗo saatii yewtude ma fii salligii –baaba en an maaki-ɓaawo ɗun mi yewte fii lonngal e fii taamaa-muyee. Mi miijitii ka nder wonnkii an mi wi'i : Awa hiɗen e nder dambugal arande laɓɓinorɗun ɓanndu ɓooraandu (tayre go'o) laaɓal mayru on.
Mi woni e miijitagol e hoore henagol seeɗa e ko soɓinta ɓanndu ɓoorandu laaɓal ngal, ngal wonunoo ngal e mayru.
Ɓaawo mi miijitike ɗun, mi waawi annditude, mi yiltii mi lanndii hoore an... Ndaarii ko fii hon ɗun mi laɓɓinorta salligii ?
Ɓaawo ɗun fewtingol nga'al lanndal e baaba en an newanii lan ɓaawo ko kamɓe woni yeeso an.
• Ko fii honɗun salliganto ɗen ?
- Ko fii yo en juulu ..e piyude e misal.
Fii yo en wanngo ka sera suudu Allaahu hormaateeru ka hajju e ka umra, e piyude e misal.
Fii yo dagano en meemugol Alghur'aana tedduɗo on {e innɗe Allaahu seɗiiɗo on ka sifaaji makko hertiiɗi ɗin wano wi'ugol {A-rahmaan e Al-khaligh}, e piyude e misal.
• Miɗo anndi ko ndiyan mi salligorta.. kono taw hara si sarti hino woodi e ɗan ndiyan ɗan mi saliigorta ɗun?
- Hino woodi.
1-Ko nde tawata ndiyan ɗan ko laaɓuɗan, tere salligii ma'a ɗen ko laaɓu ɗe. Hino yona hara lootugol ɗe ngol ko fii salligii on e laɓɓingol ɗe si tawii ndiyan ɗan ko laaɓu ɗan.
2- Hara ndiyan ɗan ko dagii ɗan wonaa jattaa ɗan, ko wano ɗon kadi nokkuure ko salligoto ɗaa ɗon .
Hiɗa haani anndude wonnde ko faandaa e sartingol dagagol nokkuure nden wonnde si tawii hay nokku alaa ka salligee si wonaa ka nokkuure jattaande haray salligii fawaakima, haray hino waɗɗimaa taamagol, kono si tawii a lunndike ɗun a salligike e nokkuure jattaande nden haray salligii ma'a on hino selli kono hiɗa mari junuubi.
3- Nde ndiyan ɗan wonata laaɓu ɗan hara wonaa jillaa ɗan wano ndiyan ilayɗan e ndiyan ñeddude ɗan yareten ɗan, hara wonaa ndiyan leemune e piyude misal.
• Ko honno mi salligorta ?
- Si tawii a gaynii anniyanagol salligii ɓattagol Allaahu fuɗɗoɗaa:
Aranun e mu’un: Lootaa yeeso ngon gila ka sukundu ndun fuɗɗii ɗon ka hoore tiinde haa ka wokkude ka junndi, e ko heƴata hakkunde honndu mawndu ndun e honndu hakkundeeru ndun ka yannji.
Si tawii a fontii newre ma'a nden no nde yaajiri non a waɗii nde ka hoore yeeso ma'a kala ko heƴi e newre ma'a nden hakkunde sera honndu mawndu ndun e honndu hakkundeeru ndun ko ɗun ɗon lootataa e yannji yeeso ma'a ngon.
Wonndude e ƴeewitagol [ko nde lootataa yeeso ma'a ngon ko a fuɗɗorɗo ka dow maggo haa ka ley maggo] ko hatonjinaa fensitugol sukundu sukkundu.
Ɗiɗaɓun e mu'un: ko lootugol juuɗe ma'a ɗen ittude ka soɓɓundu jungo ma'a haa yottoo ka hoore kolli juuɗe hara ko naamo ngon fuɗɗorɗaa hikkaa nano ngon, ko'a lootuɗo hoore soɓɓundu junngo ndun haa yottoo ka hoore kolli juuɗe ma'a tuma woo.
• Ko honɗun woni soɓɓundu junngo ko ka belenru jungo ndun e densere junngo nden fotti ɗon.
Tataɓun e mu'un: Maskaa yeeso hoore ma'a nden hino ɓuraa yiɗeede yo taw ko ka nder newre jungo naamo ngon e nde fuɗɗortaa ka dow naɓiraa ka ley, maskugol sukundu hikkiindu e tiinde nden yonay, waɗɗaaki maskugol e hoore guril ngil.
Naya ɓun e mu'un: Ko maskugol koyɗe ma'a ɗen ko woni hakkunde hoore kolli koyɗe ɗin e ka teppere nden e bellenru ndun yiidi ɗon, maskirgol koyngal ñaamal ngal batte newre junngo ñaamo ngon hino jicci e maskirgol batte junngo nano ngon koyngal nanal ngal, dagaaki maskirgol ndiyan kesan (go'o) [wano tawiri dagaaki ardingol koyngal nanal ngal e hoore koyngal ñaamal ngal ka maskugol].
waɗan yila e salligii ma'a on e ko arata ɗo'o kon:
a)-Rewnindirgol, lootaa yeeso ma'a ngon ko adii a lootude junngo ma'a naamo ngon, ardinaa lootugol jungo ma'a naamo ngon ko adii junngo ma'a nan ngon, maskaa hoore ma'a nden ko adii a maskude junngo ma'a nano ngon, maskaa hoore ma'a nden ko adii a maskude koyɗe ma'a ɗen.
b)-Jokkindirgol, ko faandaa e ɗun ko jokkindirgol hakkunde golleeji salligii on, hino yona e nder alhaaliiji arooji, wano lannugol ndiyan ɗan maa yejjitugol e nde tawata fuɗɗagol teral hikkiingal ngal maa maskugol ngal ko ko adii tere adii ɗe ɗen yoorude, si tawii ɗe fow ɗe yoorii haray salligii makko on bonii, hino haanaa anndintineede wonnde lorrataa si tawii yoorugol ngol ko henndu maa nguli woni sabu mu'un, maa hara ko yorngugol si tawii jokkondirgol ngol hino faamoo e mu'un.
c)-Immanagol, nde salliganto ɗaa hoore maaɗa si tawii a waawii ɗun.
• Si tawii non mi waawaali ɗun ko honno mi gerdata?
- Si tawii a waawaali, goɗɗo go'o hino waawu maa salligude, o ɓanta junngo ma'a ngon o lootira ngo yeeso ma'a ngon, ɓaawo ɗun o lootira ngo juuɗe ma'a ɗen, o maskira newrere ma'a ñaamere nden hoore ma'a nden, ɓaawo ɗun o maskira newe ma'a ɗen koyɗe ma'a ɗen batte ndiyan wonu ɗan ka juuɗe ma'a ɗen.
d) Nde tawata heedoode haɗay nde hewtugol ndiyan salligii ɗan ka guril wano pentir e ariya ko sonnaaɓe ɓen gollitirta kon e ko wonaa ɗun, e wonnde fayugol lorrataa waɗataa heedoode.
e) Nde tawata ella alaa ton haɗayɗo ma gollitirgol ndiyan ɗan wano nawnaare, si wonaa ɗun haray ko taamaamuyee on fawimaa lonto salligii on.
• Si tawii mi salligike ɓaawo ɗun waghutu go'o arii enee taw hara si tawii heyɗin tingol salligii on hino waɗɗii ?
- Wonaa non woniri, fannii salligii ma'a on firtaaki.
• Ko honno e ko honnde tuma salligii firtotoo?
- Firtayɗi salligii ɗin ko ɗi jeeɗiɗi: Ko hibbugol ndiyan, e soɓe, ittugol henndu, ɗoyngol, e kala ko ittata hakkil wano faɗɗere e manndil ngol e istihaada fanɗuɗo e hawruɗo yiltito ka (yewtere fii istihaada) e janaaba.
Ɓaawo ɗun gite baaba en an ɗen jalbi ɗe so'i wonnde ƴi'al go'o maa ƴi'e fuɗɗike waɗude gaaraaji mu'un ɗin ka nder hoore maɓɓe ɓe goongini wonnde goonga on ko so'eteeɗo.
E hino baaba en an hiɓe maaka: Miɗo saatii lannitorde yewtere nden ƴi'al huuɓungal nafayngal ma ka salligii..
Ƴi'al aranal ngal: Kala salligiiɗo o sikkitii ɓaawo ɗun taw hara salligii makko on boniri gooto e bonnayɗi jeeɗiɗi feƴƴuɗi ɗin kaa hara himo heddii e batte makko, haray himo heddii e batte makko (haray o bonaali).
• E piyude e misal?
- A salligike bimbi hiɗa felliti ɗun jooni, ɓaawo waghtu juulugol fanaa on hewtii a faalaama juulude, a sikkitike taw hara si'a naatii ka hurgo ɓaawo a salligike salligii ma'a on taƴii kaa a naataali ka hurgo himo heddii e batte makko, on tuma a wi'ay: Miɗo salligii, juulaa.
Ƴi'al ɗiɗaɓal ngal: Kala mo salligaaki maa o salligike salligii makko on taƴi, ɓaawo ɗun o sikkitii taw hara si tawii o fillitike salligii on kaa o fillitaaki mo? Haray wonaa o salligiiɗo.
• Addanee lan misal?
- A finii ka ɗoyngol ma'a bimbi, ɓaawo juulugol fanaa on fewndike, a faalama juulude, sikke on arii ma, enee taw hara si mi salligino fewndo mi fini kaa mi salligaaki; e on saa'i ɗon a wi'ay mi salligaaki salligoɗaa juulaa.
Ƴi'al tataɓal ngal: Kala salligiiɗo gayni salligaade, ɓaawo ɗun o sikkitii sellugol salligii makko on nde o gaynunoo, haray salligii makko on hino selli.
• Addanee lan misal?
- A salligike e piyude e misal, ɓaawo ɗun a sikkitike taw hara si mi lootuno yeeso an ngon kaa mi lootaali ngo? Kaa lootugol yeeso an ngon hari hino selli kaa sellaa, on saa'i ɗon a wi'ay salligii an on hino selli.
• Si tawii non mi sikkitike ka maskugol koyngay nanal ko honno mi gerdata?
- A fillitoto maskugol ngal si wonaa hara taw a naatii e nder gollal go'o a fuɗɗike juulude e piyude e misal, maa hara sikke on ko waɗi ɓaawo jokkondirgol ngol fuutike e on saa'i ɗon a waɗantaa yila e sikke on.
* * * * *


text:
Hari miɗo sikka ko min tun añi cergal, kono no mi nanirnoo yewtere baaba en nden, mi tawi hinaa min tun añi cergal.
E hino min e baaba en an men fow ko men gootun meɗen añi ngal, yimɓe ɓen fow hino wa’i wa amen hiɓe añi ngal, ko ɓeydii e ɗun baaba en an maaka nimmi :
Allaahu seniiɗo on hino añi cergal ɓe egganimmi haadiiseeje tedduɗe yewtuɗe fii ɗun.
Baaba en an fillanike lan wonnde fillaama e Abii Abdillaahi (a s) wonnde ɓe maakii:
ما من شيء أبغض إلى الله عز وجل من الطلاق.
{Alaa e huunde ɓuraande añeede ka Allaahu edii cergal}.
Ɓe fillanii lan e Hassana Buni Fadli wonnde o fillike e maɓɓe (a s) ko woni e arude ɗo’o kon: {resee wata on seeru anndee cergal ngal ɗun hino dillina arsi on}.
Añegol cergal ngal arii kan nder hadiiseeje tedduɗe añugol gorko ɗuɗɗinayɗo cergal, gomɗii Imaamu Abii Abdillaahi (a s) ɓe maakii: {Mi nanii baaba en an hino maaka: pellet Allaahu on hino añi heewuɗe cergal}.
Mi wi’i Baaba en an: Miɗo añi cergal kono hino moƴƴani lan huɓindagol yoga e ñaawooje maggal.
Ɓe maaki: Ɗun ko non woniri, ɓe maaki ko ɓe fuɗɗitiiɓe fii yewtere cergal nden:
Hino sartinaa e seedoowo: Kellefuyee e hakkil e suɓagol, cergal paykun sellataa wonaa cergal feetuɗo wonaa cergal karhaaɗo, ko goonga hino tanƴinaa sellugol cergal paykun kun duuɓi sappo kono bee on tigi waɗana yila e ihtiyaatu on.
E nde seedoowo on faandotoo seedugol e hoore soobee, cergal wonuɗo e fijude maa saahiiɗo, e on mo anndaa ko cergal firi.
• Ko honɗun woni tafoodi cergal ndin ?
- Cergal waɗataa, si wonaa e tafoodi hertiindi, ka ɗenngal aarabu wonannde on waawuɗo ka, e yeeso worɓe ɗiɗo nunɗuɓe nanayɓe sincugol cergal ngal.
Nde gorko on wi’ata e piyude e misal: (Zawjatii taalighun) (ɓeyngu an-o wowla innde makko nden-ko seedaaɗo) maa o yewta ɓeyngu makko (inti taaligun) (an ko’a seedaaɗo) maa wakiilu gorko on wi’a (zawjatu muwakkilii taaaalighun) (Sonnaajo mo mi waɗaa wakiilu mu’un ko seedaaɗo) on tuma cergal ngal wonay hakkunde gorko on e suddiiɗo.
• Enee taw hara si wowlugol innde suddiiɗo on hino waɗɗii ka sincugol cergal ?
- Wonaa non woniri, jantagol innde makko nden waɗɗaaki si tawii ko anndaaɗo toɗɗaaɗo anndaaɗo wano wa si tawii o alaa goɗɗo go’o si wonaa kanko.
Baaba en an maaki:
Cergal dagaaki fannii sonnaajo wonaaɗo seedeede on wonaa laaɓuɗo e fiilayeeru e ɓesungu si wonaa hara taw sonnaajo on wonaa naatidaaɗo e suudu. Maa hara ko’o reeduujo feeñuɗo, e nder yoga e alhaaliiji wirnagol gorko on, wano tawiri daganaaki gorko on seedugol e ɓeyngu makko e nder laaɓal ngal o renndi e makko, ko woni hino fawii gorko on habbitagol haa ɓeyngu makko fiiloo o laaɓa e fiilayeeru makko ndun ɓaawo ɗun o seera mo tuma o laaɓi e fiilayeeru makko ndun.
Ko ɗun woni suddiiɗo seerataake e nder dewgal happaa ngal ko woni tun seedugol ngol laatoray sabu lannugol dummunne happaaɗo on, maa okkugol dummun-ne heddiiɗo on, wano si tawii gorko wi’ii ɓeyngu makko e piyude e misal: (Mi okkiima dummune heddiiɗo on) desal ngal lannira sabu ɗun hakkunde maɓɓe.
Okkugol dummune heddiiɗo on wonaa sarti yo taw seedee hino woodi, sartinaaka laaɓugol sonnaajo on e fiilayeeru e ɓesngu.
Baaba en an ɓeyditi ɓe maaki:
Si tawii gorko seerii sonnaajo makko mo’o naatiti e mu’un e suudu ɓaawo o timminnde duuɓi jeenay e ko adii o hewtude e duuɓi ɗi o yi’ataa farrila e mu’un hary hino waɗɗii sonnaajo on eddinagol gila ñannde cergal ngal waɗi wonaa ñannde o anndi nden.
Edda cergal ngal, si tawii wonaa reeduujo ko lebbi tati, laaɓal hennjugal hakkunde cergal ngal e fiilayeeru ndun lintete ko laaɓal gootal ko fanɗi woo.
• Ko ɗun firi ko wonnde edda makko on lannay no o yi’iri ƴiiƴan fiilayeeru tataɓuru ndun ?
- Ko non woniri, ɓaawo yi’ugol mo ƴiiƴan fiilayeeru tataburu ndun.
• Edda reeduujo seedaaɗo ko jelu ?
- Dummune edda reeduujo ko dummune saawugol makko ngol, dummune on lanniray sabu jibingol makko ngol, foti o jibinu ko hewti maa ko hewtaali.
• Si tawii non o jibinii ɓaawo cergal ngal ñallal gootaw, taw hara si edda on lanniray sabu jibingol makko ngol ?
- Ko non woniri hay si tawii jibingol ngol ko ɓaawo saa’i gooto e cergal ngal waɗi hara wonaa ñallal, sarti nde tawata boobo on ko gorko on jeyi wonaa heɓiraaɗo nii e piyude misal.
• Enee non sonnaajo resaaɗo dewgal waghintinaa ngal eddinoto si tawii o seedii e moodi makko ?
- Si tawii ko hellifaaɗo naatidaaɗo e suudu, hara wonaa taƴiiɗo yi’ude fiilayeeru, wonaa reeduujo edda makko on [ko fiilayeeji ɗiɗi]timmuɗi wonannde on fiilotooɗo, e balɗe cappanɗe nayi e jowi fii on fiilorayɗo sabu nawnaare maa ko nanndi e mu’un.
Baaba en an maaki ɓe ɓeyditi:
Fiyaake cergal ngal ko e juuɗe gorko on woni, ɗun ko geɓe ɗiɗi, baa’inun e raj’ii.
Ko woni cergal Baa’in: ko ngal cergal ngal tawata gorko on alaa hagghee ɓaawo mu’un yiltitagol e suddiiɗo on si wonaa hara ko humitagol dewgal ngal kesun, e piyude misal si tawii gorko on seedii e makko ko adii ɓe naatidude e suudu.
Cergal raj’ii: Ko woni ngal dewgal ko ngal dewgal tawayngal gorko on hino marii hagghee artirgol ɓeyngu mu’un seedaaɗo on fannii himo e nder edda on, ko aldaa e humugol dewgal kesun, maa teŋe keso.
Hino jeyaa e pecce cergal baa’in ko wi’etee kon (cergal khul’ii) ko faandaa e ɗun ko ngal cergal ngal suddiiɗo añuɗo moodi m’un sottori jawdi ka tawata o hulɓinirii moodi makko ronkugol reenugol haggheeji dewgal ɗin, e ronkugol ñinnugol keeri sari’a Allaahu ɗin, kono hara gorko on añaamo. Si tawii suddiiɗo wi’ii moodi mu’un : (Mi okkiima teŋe an on fii yo’a seeran) moodi makko wi’ii ɓaawo ɗun e nder ɗenngal aarabu sellungal yeeso seedeeɓe ɗiɗo nunɗuɓe (sonnaajo an on-o wowla innde makko nden-mi accitii mo e hoore ko’o okki kon) maa o wi’a (fulaanatu taalighatun alaa kazaa) si tawii o wi’ii ɗun haray o seedii e makko cergal ghul’ii.
• Enee ɗo’o hino waɗɗii jantagol innde suddiiɗo on ?
- Si tawii ko anndaaɗo haray waɗɗaaki.
• Enee taw hara si tawii hino dagii nde tawata jawdi okkaandi ndin wonaa teŋe on fii yo’o seedu e ɓeyngu makko ?
- Eyyo, hino waawi wonude.
• Enee taw hara si hino daganii gorko on e suddiiɗo on halfingol goɗɗo lontotooɗo ɓe okkugol teŋe on (maa ko wonaa ɗun) ka cergal ghul’i?
- Hiɓe waawi waɗude ɗun.
• Tuma go’o gorko on hino yaha hara anndaaka ko honto o woni, anndaaka si tawii himo wuuri maa himo maayi ?
- E nder on alhaali ɗon sonnaajo on hino waawi wullitaade fiyaake makko on ka ñaawoowo sari’a on o yamira ɗaɓɓitugol mo duuɓi nayi, si tawii anndaaka hara on gorko majjuɗo maraa jawdi nafkirtee ndi ɓeyngu makko, hara walliyu makko on nafkaali e jawdi mu’un, ñaawoowo on yamiray mo seerugol mo, si tawii o jaɓaali haray karhugol mo waɗɗaaki maa hara gorko on maraa walliyu ñaawoowo on seeriniray mo nodditugol mo.
• Si tawii gorko on waɗanaama kaso haa o maaya hara o waawataa nafkude ɓeyngu makko o jaɓaali seerude mo?
- E nder on alhaali ɗon hino daganii sonnaajo on wullitagol ka ñaawoowo sari’a on, o humpondira e gorko on o yamira mo seerugol mo, si tawii o jaɓaali hara feere karhugol mo heɓaaki ñaawoowo sari’a on seeray mo e ɗaɓɓere makko.
*******


text:
Abdul Bookar Aali Dunndu Segele, ganndiraaɗo Abdul Bookar Kan, ɓurɗo lollirde Abdul Bookar mo Daabiya, jibinaa ko e nder Boosoya, e wuro Daabiya, hedde 1830-1835. Abdul Bookar ko ɓiy Bookar Aali Dunndu Segele, ko o taanum Aali Segele, hono gooto e jaagorɗe Fuuta, e yonta Almaami Abdul Kadeer. Aali Dunndu ina jeyanoo e suɓotooɓe Almaami Fuuta, saanga laamu Almameeɓe. Yumma makko wiyetee ko Jeynaba Kan, iwdi Almaami Biraan Ibraa, to Mbummba.
Abdul Bookar ne ko jaagorgal Fuuta. Omo jeyanoo e jaagorɗe tati cuɓotonooɗe Almaaami Fuuta, sabu makko wonde taanum Aali Duundu. Ko ɗum tagi mo nehireede nehdi moƴƴiri, gila e cukaaku makko. Nehdi makko ndi addani mo ko welde hakkille, e wonde jaambaaro, e ngenndiyanke, e goongante moƴƴo. Ɗee geɗe, kam e ko o woni jaagorgal ko, addani mo hormeede, e huleede, gila ender ɓesngu makko, gila e nder Fuuta fof, haa e nder laamuuji catiiɗi Fuuta, rewo e worgo, funnaange, e hirnaange.
Fulɓe ene mbiya « Neɗɗo so hoolaama, yo o tottit ! » Abdul Bookar noon reenii sanne ngolɗoo konngol ! E nguurndam makko, alaa ko wonnoo ngoƴa makko so wonaa yettinde teddungal ngal Fuuta fof waɗi e makko, e teddeendi pawaandi e balabe makko ɗe.
Garaangal Sayko Umar Taal (Al hajji Umaar Taal) e Boosoya, hedde 1853, ina jeyaa e ko huccitini AbdulBookar e geɗe konu, e wonde kooninke gila law, kanko e giƴiraaɓe makko, hono wonnooɓe e les njiimaandi makko. Ɗum ina jeyaa kadi e ko ɓeydi huccitinde mo e haɓde e tuubakooɓe Farayse, wonnooɓe to Ndar, ina pooɗanoo heɓtude maa jiimde Fuuta Tooro.
Innde Abdul Bookar fuɗɗii feeñde, walla ɓuri lollude e Fuuta, ko hedde 1858-1859, tawi omo yahra e duuɓi noogaas e tati (23) walla noogaas e joy (25),tawi Fuuta ina jooɗii lebbi jeegom alaa Almaami, Sayko Umaar ina rewi HooreFoonde. Abdul Bookar addi neɗɗo mum, hono Mustafa Bah, waɗi ɗum Almaami Fuuta. Gila e oon sahaa, haa nde o maayi, Abdul Bookar tawtoraama kala ko toɗɗii Fuuta fof, gila e kewu, haa e wolde, haa arti noon e haɓtaade tuubakooɓe.
Tesko ɗen wonde baaba makko, hono Bookar Aali Dunndu Segele, ina jeyaa enootoyinooɓe noddaango Al hajji Umaar Taal, nde o haɓetenoo e wuro Farabanna. Ɗum ina jeyaa e ko addi cehilaagal hakkunde Abdul Bookar e ɓiɓɓe Sayko Umaar, haa arti e Laamiiɗo Juulɓe, ekon.
Abdul Bookar salinoo tan ko almaameeɓe e seernaaɓe, e hoohooɓe Fuuta Tooro mballita tuubakooɓe heɓtude Fuuta, e diiwanuuji catiiɗi ɗum. Ɗum ina jeyaa e ko ɓuri addude luural hakkunde makko e almameeɓe Fuuta. Ko noon kadi pot ɗen faamrude hare hakkunde makko e kaawiraaɓe makko (to Mbummba), e yoga e galleeji laamɓe e nder diiwaanuuji Fuuta. Abdul Bookar safrirta ngal luural hakkunde mum e almameeɓe e hoohooɓe Fuuta tan ko doole makko, e jaambaraagal makko. Sabu o wiyiino : « Mi woondii, mi waatii, so mbiɗo wuuri, mbeɗe foofa, mi maayaani, tuubaako naatataa e Fuuta, tuubakooɓe laamotaako Fuuta, ndeeƴa, e nguurndam am ! »
Ko o wiyinoo ko laatiima. O haɓtiima tuubakooɓe fotde duuɓi capanɗe tati (33). Peeje fof o sakkii, haa o waawa renndinde leƴƴi, e diiwanuuji Fuuta, kam e laamɓe satiiɓe Fuuta, e nder hare nde. Ngam ɗum ɗoon, Abdul Bookar waɗdii maalde e ngenndiyankooɓe heewɓe. Sabu makko yiɗde yo laamɗo Kaaso, e laamɗo Ɓunndu, e laamɗo Saalum, e laamɗo Rip yo mballit mo haɓde e tuubakooɓe, ɗum addani mo resde ɓiyi mo woni kala e maɓɓe. Ko ɗum kadi tagi ɓiyiiko gorko, hono Mammadu Abdul, resde ɓiyi Alburi Njaay, laamɗo (Burba) Jolof. Abdul Bookar joganii ɓe hurum, waawi fooɗtude ɓe, kamɓe fof, e hare mum e tuubakooɓe Farayse. Ko noon ne kadi o jokkondiri e Md Wul Hayba, mawɗo Safalɓe Wul Ayda en. Batte hare makko e tuubakooɓe, e luural makko e almameeɓe, ko wirnude jaagorɗe keddiiɓe ɗe. Kono, o meeɗaano yiɗde wonde Almaami.Ɓurnoo woƴde mo tan ko jeytaare Fuuta, e ndimaagu Fuuta. Peeral makko, e doole makko, e ganndal makko, jaambaraagal makko, ngaddani mo ko wonde jontaaɗo e nder Boosoya fof, e dañde yiɗɓe, e sehilaaɓe, e nder diiwanuuji Fuuta keewɗi. Ɗum kadi ina jeyaa e ko addani moañeede to tuubakooɓe e to wallidiiɓe mum en, e nder Fuuta Tooro!
Abdul Bookar haɗii tuubakooɓe dañde sago mum en e nder Fuuta, e nguurndam makko. Ko ɗum tagi tuubakooɓe Farayse umminde golwole keewɗeina tiindina e makko, kanko Abdul Bookar, sabu o aannii ɓe sanne, o haɗii ɓe deeƴde, o haɗii wondiiɓe maɓɓe deeƴde. O haɗii tuubakooɓe yahrude yeeso e darnde mum en e keɓtugol Fuuta.
Golwole ɓurɗe teeŋtude ɗe tuubakooɓe ngummini feewde e makko ko ɗeeɗo garooje : e nder lewru sulyee 1862; e nder lewru saawiyee 1863 ; e nder lewru sulyee 1864 ; e nder lebbi uut e settaamburu 1877 ; e nder lebbi feebariyee e maarse 1881 : ndeeɗoo wolde noon ɓuri fof bonde e wulde, nde anndiraa ko wolde Ndirboja. Hol ko addunoo wolde Ndirboja?
Aamadu Umar Jah


text:
Kala mo njiy-ɗaa hannde, mawɗo e cukalel, hay gaggaaɓe, ina jogii telefoŋ. Telefoŋ noon gollortoo ko limooje, sibu neɗɗo kala ina jogii tonngoode (walla tonngooɗe) ɗe neɗɗo foti naatnude e noddirgel hee, nde heɓa joom mum. So neɗɗo waawaa limoore, oon waawataa hutoraade telefoŋ. Walla, so ina waawnoo hay sinno ko binndol kam, maa waaw janngude inɗe. Mo waawaa heen hay dara oo, oon kam, ko sonndu wummndu tan. Yanti heen, so a waawii limoore, ma a waɗir hiisaaji maa kala kiisorgel ngonngel e portaabal hee.
Kala mo njiy-ɗaa hannde, mawɗo e cukalel, hay gaggaaɓe, ina jogii telefoŋ. Telefoŋ noon gollortoo ko limooje, sibu neɗɗo kala ina jogii tonngoode (walla tonngooɗe) ɗe neɗɗo foti naatnude e noddirgel hee, nde heɓa joom mum. So neɗɗo waawaa limoore, oon waawataa hutoraade telefoŋ. Walla, so ina waawnoo hay sinno ko binndol kam, maa waaw janngude inɗe. Mo waawaa heen hay dara oo, oon kam, ko sonndu wummndu tan. Yanti heen, so a waawii limoore, ma a waɗir hiisaaji maa kala kiisorgel ngonngel e portaabal hee.
Ndeen, so neɗɗo yiɗii waawde hiisaade, maa jannga no hiisortee, jannga ɓeydugol, ustugol, cowgol e peccugol, ko famɗi fof. Nde yahnoo haa ɓooyi, masiŋaaji kiisotooɗi njoli, kono, wonaa mo woni kala waawi heɓde ɗi. Hannde, Alla ɓeydiima newnande en geɗe ɗee kadi, sibu, noddirkon kon gooto e men kala jogii kon, ina mbaawi waɗande en hiisa men.
Jooni hol ko heddii? Heddii tan, ko anndude limoore : gila e alkule mum (lime), haa e limtooje (“kelme” limoore), haa e njuɓɓudi mum.
Ngam wallude ɓeen ɓe njanngaano binndol limoore e hiisa, eɗen njuutoo ɗoo, e jaaynde men hee, lowre hiisa. Puɗɗorto-ɗen noon ko damal limoore. Eɗen mballifinoo, e hitaande 1981, deftere hiisa. Ma en ƴettit heen ko cikku-ɗen yimɓe ɓurata hatojinde hannde ngam waawde hiisoraade noddirkon mum en.
Limoore : geɗe kuftodinɗe
En nduttanaaki nafoore limoore, sibu ko ɗum sokla guurwuuro. No neɗɗo soklirta ndiyam e ñaamde nii, ko noon huutorirtoo limoore. So neɗɗo jibinaama, yahii haa waɗtii haalde, ina jeyaa e ko idotoo ekkineede, limde. Limde peɗeeli junngo, limde peɗeele juuɗe ɗiɗi… E nder ko teskii-mi, ndeen, e nder Fuuta, so cukalel waawii limde haa sappo tan, wiyetee ko yontii naatde jaŋde. Njaafo-ɗon, ma en njiyoy batte mum e limoore hee e hoore mum, sibu, nde tawnoo “mawɗo soodaani ganndal ɓooy wuurde”, kadi “ngooroondi ganndal ko teskuya”, wonaa meere. Ko waɗatnoo fanndeede haa cukalel waawa limde haa sappo nde wiyee “yontii naatde jaŋde”, e miijo men kay, ɗuum ne kadi wonaa meere.
“Go’o bonii, limoore aayiima”. Ɗum teeŋtinii, limoore men fuɗɗorii ko go’o. Walla mbiyen, “limoore ko woodi”, fuɗɗortoo ko go’o. Pine aduna ɗee kala, (aadee en fof) ko noon puɗɗorii limoore mum en.
Inɗe limoore
Ɗum noon, so eɗen lima, mbiyaten ko:
Go’o, ɗiɗi, tati, nay, joy, jeegom, jeeɗiɗi, jeetati, jeenay, sappo, sappo e …, noogaas, capanɗe tati, … capanɗe jeenay … teemedere, teemedde…, ujunere, ujunnaaje…, miliyoŋ, miliyoŋaaji…, miliyaar, miliyaaruuji…
So en mbelaama, mbiyen inɗe limoore ngardii (won ko heddii, kono wonaa huunde waɗɗiinde anndeede). Yarham mum Aamadu Saar mo rajo Muritani, ina heewnoo wiyde “limoore haaɗi ko e joy”! Ma a taw ko yiɗnoode wiyde tan, so neɗɗo limii haa joy, fuɗɗitto, wiya jeegom ( joy e go’o ), jeeɗiɗi ( joy e ɗiɗi ), jeetati ( joy e tati ), jeenay (joy e nay). Sappo ko helmere hesere nde jeyaaka e ndaɗɗudi limoore, kono sappo ko huunde mawnde e limoore aadee en. Ko ɗum tagi en wiyde “ngooroondi limoore ko sappo”. Ma en njiyoy yeeso, wonde limraten ko sappo-sappo, hay binndiin limoore kadi ko e ngaal doosgal tuugii.
Alkule limoore : lime
Ko lime sappo kuutorto-ɗen
Go’o : 1
Ɗiɗi : 2
Tati : 3
Nay : 4
Joy : 5
Jeegom : 6
Jeeɗiɗi : 7
Jeetati : 8
Jeenay : 9
Dara : 0
… Ina jokki
Bookara Aamadu Bah


text:
Duuɓi sappo e ɗiɗi hikka ko oo gorko sañkinoo e tanaa oto ɗo wiyetee Juunndu sara wuro Baydi Kacce Paam Giyaa, hakkunde Podoor e Tareeji, Senegaal ñalnde hoore-biir, 14 lewru seeɗto hitaande 2001. Duuɓi sappo e ɗiɗi hikka, kono rokkaama yo gonɗi woondu makko yo kor e gite ngenndiyanke, ɓesngu, yiɗɓe e yahdiiɓe.
Kodda Neene Alfaa Aali Jaara ɓurɗo anndireede Kummba Maaro Leñaan.e Sammbooru Barka, saajo miñi mum Alasan e Aluseyni, ɗiɗo funeeɓe, baaba mum Faatimata dikaajo e Tijjaani Aan, luuti tokara baabooy mum, yettinii nulal mum haa timmi.
Duuɓi sappo e ɗiɗi hikka ko oo gorko sañkinoo e tanaa oto ɗo wiyetee Juunndu sara wuro Baydi Kacce Paam Giyaa, hakkunde Podoor e Tareeji, Senegaal ñalnde hoore-biir, 14 lewru seeɗto hitaande 2001. Duuɓi sappo e ɗiɗi hikka, kono rokkaama yo gonɗi woondu makko yo kor e gite ngenndiyanke, ɓesngu, yiɗɓe e yahdiiɓe.
Kodda Neene Alfaa Aali Jaara ɓurɗo anndireede Kummba Maaro Leñaan.e Sammbooru Barka, saajo miñi mum Alasan e Aluseyni, ɗiɗo funeeɓe, baaba mum Faatimata dikaajo e Tijjaani Aan, luuti tokara baabooy mum, yettinii nulal mum haa timmi.
So laaɓii ko golle moƴƴe ngoni ndimaagu, ɓinngu moƴƴaagu ko cuɗaari tan, ndeke fotde kala guurɗo ko gollaade, ko daranaade e dadanaade feewnude sahaa mum, ko daranaade e dadanaade feewnude yonta mo hawri oo. Ko ɗuum waɗi so neɗɗo yontaama, ena haani naamnditaade hoore mum naamnde ɗiɗo :
1- So mi waɗaani jooni, hol nde mbaɗat-mi?
2- Miin potɗo waɗde oo, so mi waɗaani, hol baɗanoowo mi?
Ko ndeen yiyannde ŋarɗunde woni nde Alhajji Tijjaani Aan jogitinoo e nder nguurndam mum fof. O daɗɗi faayndaare, o fawi heen fiɓnde, o yooɓii duwaaw, o ñaagii ballal Geno. O fiɓi aadi hakkunde makko e leñol, aadi mo sewaani saka taƴa, aadi mo wuɗaani saka buuña haa ñalawma mo o aflinaa ñaamo makko, haayre heedi hoore, woɗnde waɗaa koyɗe. O hirjini jaŋde e gollal, o noddi dental, o eewnii ngootaagu Leñol, o daranii ƴellitaare Pinal, o dadanii e ko aldaa e lohre ɓamtaare Ɗemngal.
Nde aadi timmi, Alla yiɗi mo, humpinaani mo, eewnii mo to “Makkatal Mukarram”, fawtoyaade doosgal joyaɓal diine men Lislaam cuɓaaɗo. O senii, o salliginii, o juuli, o hucciti e “rawda” ɓurnaaɗo winndere, o duwii, Alla jaabii. O arti e ngenndi makko yummaari, e leydi makko Senegaal, o waɗi mbayniigu makko haa timmi. O tinndi, o daari, o siftini, o softini. Banndiraaɓe, Alhajji Abuu Aan wuurii kadi woodii. O ɗalii ñaam-golluuje paayodinɗe, paarnorɗe, ŋarɗuɗe cuɗooje daartol Leñol. Yo Alla yurmo mo, yaafoo mo, waɗa toon fooftorde makko, kanko e denndaangal maayɓe juulɓe.
Alabti Aan
Annebi laaɓɗo, jettinɗo nelal leñol
Labaaɗo e keele, jaltinɗo geɗal leñol
Harbiyanke caasɗo, deenɗo kisal leñol
Alhajji, yo Geno yurme, yaaforo maa !
Jahɗo nde tijjaaka, jooɗtoraaka
Jahduɗo e heewndu, mo nawaani yawaare
Innde ma yantii e wasorteeɓe ɓamtaare.
Timmuɗo, tabitɗo, timminɗo aadiiji
Ittanɗo ngenndi, teddinɗo jaatiiji
Joom fiɓnde laaɓtunde, mo luutnaani jikke
Jaalal kerngal, ngal yahdaani e mbuɗu sikke
Aduna woyii ma ko woyaano adinooɓe
Anniyaaji maa e darnde maa, saɗtude rontooɓe.
Nelanooɓe caggal Nelaaɗo fof, keertiniino
Ilam maa, aan seydi Aan, hujjitii kolaaɗe fof.
A daraniima kaaɗdi nguurndam, ngootaagu leñol
A dadaniima kaaɗdi nguurndam, ndimaagu leñol
Nafoore ndee, hay so caggal maa, mbele nafta leñol
Gorko Gamaaji, nan Gelongal Fuuta, giɗo maa
Owɗo, jeewaaɗo, sabu hattaade golwole maa.
Reedu heewiino ɗamaaw saatu nde njiyduno-ɗen
Kono maayde jamfiima aadi mo mbaɗduno-ɗen
Ommbori payndaale dowrowe ɗe toɓɓuno-ɗen
Giɗo leñol, yo sahre neema won fooftorde maa
Allaahu waɗan maa, to Firdawsi, hoɗorde maa
Malanooɓe, gila e Baaba Aadama, njaɓɓo maa
Adinooɓe haa e wattindiiɓe kala mbismo maa
Aamiin, yaa tagnooɗo asamaanuuji e leyɗeele
Joom kattanɗe, nulɗo ɓeen, ɓe ngaldaa e caɗeele
Ittuɗo neema, resndi mi, naamndaaki njoɓdeele.
Gelongal Fuuta lollirɗo,
Njaay Saydu Aamadu


text:
Ina jeyanoo e ko Donald Trump huninoo e sahaa nde ndaartata lefol laamu to Amerik, wonde so wootanaama maa eggin Ammbaasaad Amerik Tel- aviv, nawta ɗum Jerusalem. Ko o huninoo ina heewi hay so tawii alaa heen ko o dañi waɗde no o yiɗirɗoo nii, kono ngolɗoo laawol o sappiima, o wiyi, so tawii hooreeɓe leydi adinooɓe mo ɓee, (Bill clinton, Bush e Obomaa) « ndonkii waɗde ko potnoo waɗde, kanko maa o waɗ ɗuum ». Ndeeɗoo feere noon ko addoore fitina sabu luural nana e wuro Jerusalem tawo, sabu wuro ngoo ko sahre diine gila e ganni ɗo juulɓe e yahuud en kala, yantude e diineeji goɗɗi, gooto e mum en fof ina yiytoo heen hoore mum. Israayiil heedi bannge hirnaange wuro ngoo, kono e miijo mum, wuro ngoo ko jeyi mum. Palestiin heedi bannge fuɗnaange, heen leydi fof woni muuyaaɗe mum ko sompude ɗoon laamorgo mum. Jibini kaan ngonka ko hare arwaniire hakkunde Israayiil e Transjordanie e hitaande 1948, ko woni hannde palestiin koo, maslahaa mo dowlaaji dentuɗi ƴettunoo e oon sahaa ko wiyde wonde Jerusalem hay leydi ngootiri e maɓɓe jeyaa ɗum ko e les njiimaandi aduna oo wuro ngo waɗaa, kono ina jaɓani Palestiin nde heedata fuɗɗaange wuro ngoo, Israayiil heeda hirnaange.
Ɗum ɗoon firtii ko e hare lollirnde « balɗe jeegom » jolnoonde hakkunde Misra e leyɗeele aarabeeɓe bannge, e Israayiil bannge, e hitaande 1967, addi poolgu ndiiɗoon leydi, ndi jooɗii e leyɗeele aarabeeɓe keewɗe (Misra, Siiri Jordani..), ruttii fawi takkere mum e wuro Jerusalem. Dowlaaji dentuɗi njaɓanaani ɗum Israayiil hay so tawii Dowla Amerik e dow waawnere goomu yahuud en njogiingu tiinɗnde e nder leydi hee ina walliti ɗum sabu kala nde kuugal yiɗaa faweede e Israayiil to Fedde Ngenndiije Dentuɗe (F.NG.D) ko Amerik falotoo ɗum.So tawii ko taariik ruttetee, Jerusalem ɗo darii ɗoo ko e dow leydi Palestiin fawaade e peccitagol ngol F.NG.D waɗnoo e hitaande 1947, hay so tawii ko peccitagol jinngere, wuuranaade Israayiil (45% woppiraa Palestiin, 55% tottaa Israayiil) e dow ko wonnoo leydi njananndi.
Kono ɗum fof addi ɗum tan ko tiimaandi Enngele en e lasli, yantude e ndoolndoolaagu dowla Amerik mo ƴaañi ɗum goomuyel yahuud en yontaaɓe e nder leydi Amerik, yantude e Dental adunayaŋkeewal gonngal e tiimaandi Amerik e Enngele en, e dental leyɗe Orop (UE). E ñalawma hannde oo, Israayiil heɓtii feccere Palestiin ndee, alaa ko heddoraa heen so wonaa 22%. Ndeen bonannde fof waɗaa ko e yeeso F.NG.D ngal e nooynagol Amerik e UE.Addi jiiɓru hannde nduu noon ko pellitgol laamɗo Amerik Donald Trump egginde jooɗorde Amerik to Israayiil to Jerusalem. Ɗum ɗoon firti ko semmbinde Israayiil e ko jasjasintunoo e waɗde, ɗum firti ko yaɓɓude kuugal F.NG.D. tawde alaa to wullitoytee, to fotnoo wullitoyeede Amerik inan yaɓɓi heen koyngal mum. Ɗum ko huunde tijjanoonde gila Donald Trump ari e laamu Amerik sabu en ciforinooma mo no neɗɗo fitina nii. Laamɓe adiinooɓe mo ɓee, hay so tawii ina ngoongɗinnoo ɗum alaa e mum en ƴettuɗo ngalɗoo kuugal, miijanoode maa ngon saabotooɓe maslaha hakkunde Israayiil e Palestiin, ɗum ɗoon noon « wontii ɓiɓɓe naange » : Amerik nattii daraade darnde masloowo.Lefol biyeteengol Gaza ngol lommbingol hakkunde Israayiil e Egypt, ko ngol heedi Jerusalem kono ngolɗoon lefol ko e nder uddo bonngo woni banngeeji ɗiɗi kala, teeŋti ɗoon e keerol Israayiil ngol, sabu ko ɗoon wuro Jerusalem darii e dow tiimaandi Israayiil.
Gila feere Donald TRUMP woni e siineede, Ɓesngu Palestiin nanngiri ɗum kono musiiba (nakba) mawɗo telliiɗo e mum gannominoowo musiiba garnooɗo e maɓɓe e hitaande 1947 nde ɓe ndiiwetee e leyɗeele maɓɓe ndee, ɓe uuji, Israayiil lomtii. Ɓe pelliti seppude, ɓe tacca keerol kanndangol ngol, ɓe tawtoya banndiraaɓe maɓɓe hoɗɓe fuɗɗaange wuro Jerusalem ngoo ngam hollirde mettere maɓɓe e nguu ɓurndoolaagu. Israayiil fattiraani ɗum jam so soorde e maɓɓe conndi e kure haa ɗum yooɓii ko ina ɓura 60 fittaandu jiidaani e gaañiiɓe hiiseteeɓe ko ina tolnoo e 2 400 aadee.Ñalawma kurmbitgol Ammbasad Amerik to jerusalem 14 mee ko ñalngu warhoore ɓurngu bonde e wolde 2014 hakkunde Israayiil e Palestiin, sabu ko waame ƴiiyam dogi e nder jookdu GAZA. Kono ko teskaa, oo bone ɗo tolnii ɗoo fof, ko Turki tan e Afirik bannge worgo kolliri mettere mum en ɗo tolnii, haa nodditi jooɗaniiɓe ɗum en e nder leydi Israayiil, taƴondiri e mum. To bannge leyɗe hirnaange alaa ko nanaa so wonaa eewnaango laamɗo Farayse ngam ɗaɓɓirde Israayiil yoo dartin « neegre mum » nde huccini e ɓesngu Palestiin hay so tawii ko « piyanɗe gaɓɓule ». Ko heddii e leyɗe aduna goɗɗe ɗee kam, ko deƴƴere faayniinde, alaa ko haali Fedde Dowlaaji Dentuɗi to Amerik ɗo Amerik hippii ina faloo kala ñiŋoore huccinaande e Israayiil.
Ko Palestiin wondi koo, ɗum wonnoo Afirik bannge worgo ko ina tolnoo e duuɓi limtinɗi haa yaakoraa tippudi paltoor leƴƴi ko ko fuɗi, iwataa, kono ɗum wontii hannde daartol sabu darnde e hare ɓesngu mum e ɗowgol Nelson Manndelaa. Hay Palestiin ne, eɗen njooɗtorii tan, ko « jamma juuti fof maa weet » kono eɗum ɗaɓɓiri e leñol Palestiin e wallidiiɓe mum kala muñal e hare yamyamre duumiinde ngam foolde laamuyel Israayiil e wallidiiɓe mum kala e gardagol Amerik mo Donald Tump.
AL QUDS (Jerusalem)
Jerusalem (Al Quds) ko wuro fuɗnaange ɓadiiɗo teeŋtungo, himmungo wonande dewe tati ɗeeɗoo fof : diine yahuud, diine kerecee, diine Lislaam. Wuro ngoo ina tiiɗi e ɓerɗe palestinnaaɓe (e juulɓe fof) kam e ɓerɗe israayiilnaaɓe kadi. Dowla Israayiil waɗi laamorgo mum ko leegal hirnaange wuro ngoo gila 1949. Ɓe kiisii ko «Jerusaalem gootiɗinaaɗo » (wuro ngoo fof) woni laamorgo Israayiil nde ɓe keɓti ngo kanngo fof e hitaande 1967. Ko ndeen leyɗe winndere ndee fof ittii ɗoon ammbasadeeruuji mum ngam salaade ɗuum. E miijo winndere ndee, bannge fuɗnaange Jerusaalem ko Palestiin jeyi ɗum. Ko ɗoon Palestiin waɗi laamorgo mum e hitaande 1988, hay so tawii noon Israayiil ina jooɗii heen tawo. E miijo winndere ndee, ɓe poti ko haaldude ngam hawrude e feere.
Wertallo wuro ngoo ina tolnoo e 200km2. Fotde 865 700 fittaandu ina nguuri e maggo. Ko ngo jillungo no feewi, leƴƴi keewɗi, ceertuɗi ina nguurdi heen, diineeji keewɗi ina ngondi ɗoon. Bannge wuro ngoo, ɓooyɗo oo, ko tata taarii ɗum. Oon bannge ɓooyɗo ina waɗi leeɗe keewɗe : leegal kerecee en, leegal juulɓe, e leegal ɗo armeniyee en ɓuri heewde, e goɗngal ɗo yahuud en ɓuri heewde.
MHJ


text:
Yerɓannde leydi doolnunde waɗii to Silii ñalnde aset 27 feebariyee 2010. Nde tolniima e toɓɓe 8,8 e daawrugal Richter. Ɗum waɗi ko weetndoongo. Nehaande yerɓannde nde woni ko e nder geec Pasifik, fotde 35 km luggeendi, 325 km ina seerndi ɗum e laamorgo leydi ndi, hono Sañcaago. Biyeteeɗo Antoine Schupp, tuubaako Farayse ganndo ko fayti e ɗuum wiyi wonde ndeeɗoo yerɓannde leydi ina sowoo
Yerɓannde leydi doolnunde waɗii to Silii ñalnde aset 27 feebariyee 2010. Nde tolniima e toɓɓe 8,8 e daawrugal Richter. Ɗum waɗi ko weetndoongo. Nehaande yerɓannde nde woni ko e nder geec Pasifik, fotde 35 km luggeendi, 325 km ina seerndi ɗum e laamorgo leydi ndi, hono Sañcaago. Biyeteeɗo Antoine Schupp, tuubaako Farayse ganndo ko fayti e ɗuum wiyi wonde ndeeɗoo yerɓannde leydi ina sowoo
yerɓannde leydi waɗnoonde ko ɓooyaani to Hayiti, laabi 30 ko famɗi fof to bannge keewgol semmbe.
Fotde 76 jerɓannde tokoose njaabtiima yerɓannde mawnde nde, heen wootere, tolniinde e 6,1 tinaama haa Arsantiin. To Sañcaago, njuuteendi yerɓo ngo wonii hojom e feccere.
Nokku jeerto gonko to Pasifik, jeertinii wonde wempeƴƴo mawngo (tsunami) ina jogori ummaade, fotngo yettaade Ekuwatoor, Kolommbi, Panamaa, Kostaa Rikaa, e saraaji wudduleydi worgo. Ina waawi nii ngo yettoyoo hirnaange Dental Amerik e Kanadaa.
Yerɓannde leydi ɓurnde doolnude e winndere nde waɗnoo kadi ko e ndii leydi (Sili) e hitaande 1960. Ndeen ɗoon tolninooma e toɓɓe 9,5 e daawrugal Richter. Ko fotde 1 655 neɗɗo maaynoo heen.
E ooɗoo ñalawma gooto, yerɓannde woɗnde, tolniinde e 7,3 waɗii to nder Pasifik, tolnde Japon, kilooji 84 ina ceerndi ɗum e wuro wiyeteengo Naha, wonngo e duunde Okinawa.
Sili
Ndenndaandi Sili (República de Chile e ɗemngal Españool) ko leydi ngonndi to Amerik worgo, keedondirndi e Peru (bannge rewo) e Boliwi (bannge Fuɗnaange rewo) e Arsantiin (bannge fuɗnaange). Sili ina wiya ko kam jeyi hettere leydi mawnde to Antarktik. Duunde ina Pâques, ina woni nder geec Pasifik, jeyaa ko eSili gila hitaande 1888. Laamorgo leydi ndi wiyetee ko Sañcaago. Ɗemngal ɓurngal heeleede toon ko Españool. Kaalis mayri wiyetee ko peso (pesooji 1,87 yerondirta e ugiyya gooto).
Bookara Aamadu Bah
Jerɓanɗe leydi ɓurɗe doolnude e winndere nde
- 22 mee 1960, to Sili. Nde tolniima e toɓɓe 9,5. Nde waɗii maayɓe 1 715. Tsunami rewi heen.
- 27 mars 1964 to Alaska, tolniinde e 9,2 toɓɓere. Tsunami rewi heen. Nde warii 128 neɗɗo.
- 26 desammbar 2004, leydi yerɓii nder geec Sumatara, ummini wempeƴere mawnde (tsunami), warnde ko ina wona 226 000 neɗɗo e nder 12 leyɗe takkiiɗe geec inndo. Doole mayre ko toɓɓe 9.
- 13 ut 1868, yerɓannde leydi waɗnoonde to Arika (wonnoo ndeen ko e Peru, hannde ko eSili jeyaa) saabiima tsunaamiiji jooɓiiɗi ko ina wona 25 000 fittaandu to Amerik worgo. Doole mayre ko toɓɓe 9.
- 26 saawiyee 1700, leydi yerɓii hirnaange Kaliforni, Wasinton, Kolommbi Biritaan (Kanadaa hannde o), ummini tsunami jettoyiiɗo haa Japon. Doole mayre ko toɓɓe 9.
- 4 noowammbar 1952, yerɓannde leydi tolniinde e toɓɓe 9 waɗii to Kamchatka (Riisi) : woodii ko nde bonni, kono alaa maayɗo heen. Nde ummini wemmpeƴere nde tooweendi mum tolnii e meeteruuji 9, to Hawai.
- 31 saawiyee 1906 yerɓo leydi tolniingo e 8,8 waɗii to Ekaatoor e to Kolommbi ; nde ummini tsunami. 500 neɗɗo maayii heen.
- Ñalnde 27 feebariyee 2010, yerɓannde leydi to Sili. Doole mayre ko 8,8. Capanɗe neɗɗo maayii heen.
- Ñalnde 1 noowammbar 1755, yerɓannde leydi tolniinde e toɓɓe 8,7 wondunde e tsunami boomi Lisboon, sibu fotde 60 000 maayɗo limaama toon.
- Ñalnde 8 sulyee 1730, yerɓo leydi tolniingo e 8,7 yanii e wuro ina wiyee Valparaiso (Silikadi), wari fotde 3 000 neɗɗo.
- 15 ut 1950, ko to Tibet leydi yerɓunoo, wari fotde 780 neɗɗo. Doole yerɓo ngo ko 8,6.
- 16 desammbar 1920 yerɓannde leydi (toɓɓe 8,6) waɗii to Tansu (Siin). Nde waɗii 100 000 maayɗo.
- 16 ut 1906, leydi yerɓii (toɓɓe 8,6) to Valparaiso (Sili). Waɗii 20 000 maayɗo.
- 15 suwee 1896, wonnoo ko Sanriku (Japon), wondude e tsunami jooɓiiɗo fotde 22 000 neɗɗo. Doole yerɓo ngo ko 8,5.
- 11 noowammbar 1922, leydi yerɓii e keerol Arsantiin-Sili. Teemedde maayɗo. (8,5 toɓɓere).
- 7 noowammbar 1837 ko Valparaiso (Sili) kadi wonnoo. Ina ardi e tsunami. 58 neɗɗo maayii heen to Hawai. Doole yerɓo ngo ko 8,5 toɓɓere wonnoo.
- 20 oktoobar 1687, yerɓo leydi ngo doole mum tolnii e 8,5 toɓɓere bonnii ko ɓuri heewde e wuro wiyeteengo Limaa to Peru.
Ƴoogirde AP / Fulo : Bookara Aamadu Bah


text:
To leydi Amerik, jannginoowo gooto yoɓanii almudɓe mum noogaas e njeegomo (26) yahrooɓe tawo e jaŋde gaggaaji, denndaangal fere duuɓi 4 jaŋde to duɗal jaaɓi-haaɗtirde, mbele janngo mbaawa jokkude jaŋde mum en, tee ko fereeji ɗii kala.
To leydi Amerik, jannginoowo gooto yoɓanii almudɓe mum noogaas e njeegomo (26) yahrooɓe tawo e jaŋde gaggaaji, denndaangal fere duuɓi 4 jaŋde to duɗal jaaɓi-haaɗtirde, mbele janngo mbaawa jokkude jaŋde mum en, tee ko fereeji ɗii kala.
Omo waawnoo soodde geɗe goɗɗe ngam weytoraade no yimɓe fof mbaɗata nii, kono o suɓii ko ɗawde hoore makko oon mbelemma ngam wallude ɓee sukaaɓe. Waɗi noon kadi ko to Amerik fere jaŋde ina keewi sibu ko hedde 55000 $US (hedde 18 miliyoŋ ugiyya) hitaande kala wonande almuudo gooto.
So a hiisiima ina wonoya hedde 70 miliyoŋ wonande duuɓi nay jaŋde almuudo gooto kala. Wonande almudɓe 26 ɓee, ko fotde miliyaaruuji ɗiɗi ugiyya oo gorko yoɓani sukaaɓe ɓee. Eɗen nganndi, jaraa haala, ɗumɗoo wonaa huunde weeɓnde.
Yo Alla yoɓ mo ɗee golle moƴƴe.
BAB (Fooyre 146, mee 2016)


text:
Fedde Ɓamtaare Pulaar e Muritani e denndanngal terɗe mum, kam e FOOYRE ƁAMTAARE ina nduwanoo ɓesngu Aamadu Saydu Kan, cankiiɗo ñalnde 22 suwee 2014 to Nuwaasoot, wirnaa to Likseyba ñalnde heen. Aamadu Seydi Kan ko jaggal e nder Fedde Ɓamtaare Pulaar e Muritani wonnoo. O ardiima ko juuti Catal fedde ndee to Nuwaadibu. Maayde makko ko baasal mawngal wonande Fedde ndee, wonande leñol ngol. Yo Alla yurmo mo, yaafoo mo, haarna mo aljanna. Ko Kan Aamadu Saydu ligganii leñol ngol, Fedde ndee e ɓesngu Muritani waawaa haaldeede kiikiiɗe gooto.
Gonaangal makko e Nuwadibu waɗii nafoore mawnde e Nuwaadibunaaɓe. Yo Alla yoɓ mo ko o waɗani ɗemngal ngal koo, ko o waɗani leñol ngol koo. Aamiin. Golle makko ina njooɗi. Golle moƴƴe alaa e sago njokkee, ñemmben golle makko.
Holi Aamadu Saydu Kan ?
Aamadu Saydu Kan yiyi aduna ko e hitaande 1949 to Likseyba Gorgol. Ko ɗoon o naati ekkol e hitaande 1956. Ko ɗoon o janngi haa 1962, o fayi ɗuɗal hakkundeewal to Kayhayɗi, haa hitaande 1966. E hitaande 1967 o yawti, o fayi duɗal hakkundewal ngenndi to Nuwaasot (lycée National de Nouakchott). Aamadu Saydu golliima sabu e hitaande 1970 tawi o ɓamii golle ko ina wona duuɓi tati to P.T.T (poste). Caggal ɗum, 1970 haa 1975 o golliima e Air Afrik. 1976 haa 1977 o fayi PNUD Nuwaasoot. 1977 haa 1978 o golliima to Mendes Junior. T
uggi 1979 haa desammburu 2009, woni duuɓi 30, ko SNIM tan o gollii haa o hebi fooftere makko e desaambar 2009, tawi omo selli, omo hisi, Alla ina accidi mo timmal makko. To bannge dowrugol ko e heertooji luulndo tan o woni sabu makko woƴeede yooltude ndimaagu e jojjanɗe ɓesngu e leƴƴi Muritani fof. E oon fannu omo tiiɗi, omo tiiɗnii, o wonii laabi keewɗi e meeri Nuwaadibu (conseiller municipal). Ko idii wooteeji 1992 (tuggi 1990 haa 1993), 1993 haa 2001, 2001 ha 2006, o jeyaama e terɗe cosɗe UFD, AC, APP (membre fondateur). Kadi o meeɗaa waasde jeyeede e terɗe jiilirɗe ɗowooje golle ɗee to diiwaan Nuwaadibu. Kan Aamadu Saydu nana to golle SNIM, to golle dawrugol, to golle pinal. Ina jeyaa e ko ɓuri tiiɗde e golle makko, daranaade golle pinal, jaŋde ɗemɗe ngenndiije, ha teeŋti e ngal fulɓe. Tuggi 1979 haa e oo sahaa omo golloo tigi e F.B.P.M. Ko ɗum addani mo heɓtineede e suɓeede caggal batu mooɓondiral ɗiɗmu yo o won hooreejo Catal Nuwaadibu. Ndeke ɗumɗoo fof ko sabu darnde makko teskinnde. Ko ina wona hannde duuɓi 27 ko kanko ardii catal ngal. Kan, ko sagata, ko jaggal mawngal e fedde ndee, e catal Nuwaadibu. Ina jeyaa e golle makko tabitɗe, winndude defte fuɗɗorde kelmeendi e firo mum e ɗemngal Farayse. Ngam wallitde humpiiɓe alkule latin ɓee e tuma muusɗo 1989 haa 1992, ko kanko hisni deftordu catal ngal.
O waɗiino binndanɗe keewɗe e jaaynde Nuwaadibu, hono ƴellitaare, haa teeŋti e peeje no jaayde ɗemngal Pulaar njaajirta. Omo jeyaa e walluɓe catal ngal haa dañi jokkondire e balle ngalu ummoraade e Fedde CERLS (Comite Exécutif régional de lutte contre le Sida).
Ceedtagol Abdul Ajiiju Bah, hooreejo Catal Nuwadibu ñalnde hiirde mbayniigu Catal ngal waɗannoo yarham mum Aamadu Saydu Kan, ñalnde 23/01/2010


text:
Alla toowɗo oo wiyi : “feewde e aadi en etee ɓiyi yummum en ko Huudu, o wiyi “ eehey mon leñol am, ndewee geno, hol ko heɓi on haa ko oɗon ndewa ko wonaa oon ? On ngonaani so wonaa ko on faddaaɓe… Eehey mon leñol am, mi naamndaaki on e ko mbaɗat-mi koo njoɓdi; njoɓdi am ummortoo ko to oon puɗɗuɗo-mi. Mate on ƴoƴaani ?” simoore Huudu, kaawise : 51
Hono biyateeɗo Kaaba El-Ahbaari wiyi : “Annabi Huudu ko Annabi ɗimmo caggal Annabi Nuuhu, ko o Annabi, ko o nelaaɗo. O wiyatee ko Huudu ɓiy Abdallahi ɓiy Awsi, ummiiɓe e ɓiɓɓe Saam ; ɓe njeyaa ko e suudu Aadi en, (ɗum ne ko lefol), ɓe koɗnoo ko e nokku toowɗo no haayre nii, ina wiyee Ahkaafi, nokku oo noon ko ceenal tan renti ɗoon haa wonti no waande nii. Caggal ɗuum, ɗum waɗti toɓeede waɗti fuɗde lekɗe, oon nokku kadi woni ko to leydi Yemen, hakkunde mum e Ammaan leydi Sordaani bannge hadere mawti. Laatiima e nder ɗiin ɗoon cuuɗi eɓe njoginoo laamɗo gooto ina wiyee Eljeylijaani, oon ɗoon laamɗo njuuteendi mum ko meetereeje teemedere, ko ɗum tagi ɓe mbiyi so o daariima mbeelu makko ina wirna yimɓe e naange. Haayre ko nde toowi koo fof, so o welaama, o fawat junngo makko e dow mum.”
Hono ɓiy Man mbahi wiyi : oon ɗoon laamɗo leñol maɓɓe fof ko njoolɗuɓe, kala ko jokkii e Aadi en ko yimɓe juutɓe darɗe sanne, ɓurɗo e maɓɓe raɓɓiɗde ko capanɗe jeegom diraa jogii e diraaji yimɓe ndeen, etee gooto e maɓɓe nde waɗtata hoyɗitaade ko heɓa teemedere hitaande, fawii heen kadi e nder yonta maɓɓe, eɓe njooɗoo ko ina tolnnoo e duuɓi temeedde nay, tawa ɓe njiyaani neɗɗo ina maayi, ɓe njiyaani gooski ina roondaa. So tawii a yiyii hoore gooto e maɓɓe, wayi ko no suudu turdu nii. Ko ɓe yimɓe sanndolinɓe jom doole en, etee ɓe dewatnoo ko sanamuuji gaa Geno. O wiyi kadi kanko ɓiy Man mbahi : o saaktanaama ko ina tolnoo e capanɗe njeegomo gorko e yimɓe leñol Annabi Muusaa ɓee ngariino e joowre wootere kaaƴe, tawi waɗi ɗum ko gorko e yimɓe (Amaaliiknaaɓe), ɓeen ko Misranaaɓe, ɓe kocci ɗoon ñiire neɗɗo maaynooɗo gila e yonta jeleyjaani, walla mbiyen yonta Annabi Huudu, ɓe peesi ñiire ndee, ɓe tawi ko nde kilooji sappo.
Hono Wahab bun Man mbahi wiyi : ɗiin ɗoon leƴƴi nde bewre maɓɓe ndee yahi haa juuti, Geno jom baawɗe oo neli Annabi Huudu feewde e maɓɓe, oon tuma tawi omo yahra e duuɓi capanɗe nay, Geno jom baawɗe oo jippini feewde e makko Jibril (JKM), wiyi ɗum : Geno tedduɗo neliima feewde e leñol Aadi en, ngam yo a jeertin ɓe, nganndinaa ɓe mi woppii ɓe tan, eɓe nduuda e nder nguurndam njuutɗam e wondude e semmbe mawɗo mo hay gooto meeɗaani hokkeede ko adii ɓe, mi waɗii ɓe ko ɓe ɓesngu ngalɗungu kaŋŋe e kaalis e juutde balɗe. Jooni noon mi neliima aan Huudu yo a wiy ɓe yo ɓe ndew geno gooto jom winndere, mo alaa denndidiiɗo etee ɓe ngoppa ɗii sanamuuji ɗi ɓe ndewata. Ko ndeen noon Annabi Huudu ƴetti pellital ngam yahde to maɓɓe ina waajoo ɓe. E oon tuma eɓe ngoni e heblude pummungal welnere maɓɓe, kanko Annabi Huudu o ari, o tawi e ɓe ngoni e nder wuuku waaka, jaggu ɗoo, ɗal ɗoo, e ɓe ñaama tewbuuli maɓɓe. Ñalnde heen denndaangal laamɓe maɓɓe ngarii ɗoon ina njooɗii, nokku oo ina ñaantiraa kaŋŋe e kaalis, ɗo njiy-ɗaa fof ina ñilka, laamɗo maɓɓe jeylijaani, ina jooɗii e dow leeso mum kanŋe ina fiili lefol laamu mum, ina tippaa heen kaŋŋe e kaalis. Ɓe tinaani tan, ndeke Annabi Huudu ina soomii e nder maɓɓe, o ummii, o darii, o wiyi ɓe : “eehey mon banndiraaɓe yimɓe leñol am ! Ɓe mbiyi keɗto-ɗee ko o haalata koo, kamɓe fof ɓe keɗtii. Ndewee geno gooto ko kañum woni joom am, woni joom mon, etee on ngalaa deweteeɗo goɗɗo ko wonaa kanko, ngoppon ɗii sanamuuji ɗi ndewaton, kulee geno hoto mbaɗee !
Ɗiiɗoo sananmuuji ɗi ndewaton gaa Alla gooto, ko hono ɗii sanamuuji njoolnoo yimɓe Annabi Nuuhu (JKM), ko adii on. Ndeen laamɗo Jeylijaan yiyii ɗum, nanii ko o haali koo, o wiyi “ eehey maa Huudu, kooni ko aan ɗaayi, aɗa sikki haala maa puuyka kaa ina waawi waylude ngonka amen, mate a yiyaani dental amen ngal e doole amen ɗee ? Mate a anndaa e nder jamma e ñalawma kala e nder waktuuji 24, amin njibinanee ujunere ɓiɗɗo. Ndeen Annabi nanii haala laamɗo oo tan, o seki o woni e ɓeydaade noddude ngootaagu Geno ngam rewde ɗum e ɗooftaade ɗum, kono ɓe njaɓaani faamde ko haalata koo, caggal ɗuum Annabi Huudu ñaagii Geno yo haɓɓu jibinirgol rewɓe maɓɓe natta nafde. Alla jaabii duwaawu makko. Ko ɗum waɗi ndeen hitaande huurnde hay gooto e rewɓe maɓɓe wonaani reedu saka jibina. Yimɓe leydi ndii ngiƴƴii, ɓe njahi to laamɗo jeylijaan wullitaade, ɓe kaalani ɗum wonde hay gooto jibinaaka e nder hitaande ndee, ɗum ko golle Annabi Huudu.
Caggal ɗuum Geno lonngini Annabi Huudu yo jokku waajaade leñol mum yo ɓe ndew ɗum kañum gooto, so ronkii maa o neldu e maɓɓe henndu nuskooru. Nde Annabi Huudu yettini ɓe ko Geno lonngini koo tan, ɓe ngoni e fiyde ɗum kaaƴe eɓe ngulla ɗum, kono haɗaani Annabi Huudu jokkude waaju mum ummoraade e Geno jom baawɗe oo. Nde yahi haa o ɗamtindii e maɓɓe, o ñaagii Geno, o wiyi ɗum : “ eehey maa joom am, ko aan ɓuri anndude mi yettinii nelal maa feewdee e leñol Adii en, kono haa jooni eɓe njokki keeferaagal maɓɓe peeñngal.” Alla jaɓani Annabi Huudu ñaagunde mum, Geno haɗi toɓo jippaade ko ina tolnoo e duuɓi jeeɗiɗi, haa leydi ndii yoori kos, Geno waɗi e maɓɓe heege e ɗomka, wari jawɗeele maɓɓe fof hay huunde alaa ko heddii. Ngam Geno teeŋtinii caɗeele e dow maɓɓe haa ɗum halki feccere e maɓɓe. E oon ɗoon yonta, so tawii yooro saɗtungo waɗii e maɓɓe, ɓe keewi yahde ko to Makka baytillaahi Elharaam, ɓe ngona e ñaagaade toɓo, caggal ɗuum, yimɓe Aadi en ɓee pelliti, ɓe neli yimɓe capanɗe njeeɗiɗo e maɓɓe yo njah to Makka, ɓe koltina suudu nduu, ɓe ñaagoo Geno yurmeende. Nde ɓe njettinoo suudu kaaba, ɓe ñaanti ɗum tan, Alla wutti e maɓɓe henndu mobbooru, ɗum ñoorti koltu Kaaba fof, seeki ɗum haa boni. Caggal ɗumɗoon ɓe ñaagii Alla toɓo haa ɓe nani huunde ina wiya : “ kooni Alla dee hoynii nelaaɓe Aadi en ! Ɓeeɗoo yimɓe Aadi ko kamɓe ɓurata wonde yimɓe jeyngol ! Oɗon nnganndi ko mbaɗɗon, oɗon njaha, oɗon ñaagoo Geno faabu, ko haɗnoo on waade no moƴƴi ?”
Ndeen kanko Huudu o ñaagi ma Geno toowɗo oo, Geno neli feewde e maɓɓe duule tati, heen wootere ko raneere, ɗiɗmere ndee ko woɗeere, tataɓiire ndee ko ɓaleere ; wiyi ɓe “ cuɓoɗee heen wootere ”. Ɓe cuɓii ruulde ɓaleere ndee eɓe cikki ko kañum ɓuri waɗde ndiyam. Alla yarni galleeji maɓɓe, nde ɓe njiyi ɗuum, ɓe mbeltii heen sanne.
Hono Wahab bun Man mbahi wiyi : “ ko caggal ɗeeɗoo geɗe jangtaaɗe Geno lonngini Maleyka henndu yo uddit bifirɗe mum henndu baasnooje ɗee ummoraade e nder leydi. “ Ndeen yimɓe Aadi en ɓe tintinaama ɗuum, ɓe ndogi ɓe njalti gure, ɓe naati e nder jeereende. Nde yahi haa henndu nduu dulɓitii, ndu woni e ɗuggitde ɗaɗi lekkuule ɓurɗe mawnude e ndu fukka e leydi, ndu tokkiti kala ko darinoo e leydi, endu haaca, fotde balɗe jeetati deggondirɗe jamma e ñalawma. Nde koreeji ɗii njiyi ɗum tan, ɓe ndiirani nder cuuɗi, ndu orɓii nder cuuɗi, ndu ɗuggiti cuuɗi, ndu werloyii ɗum en ɗo hay gooto waawa yiytude. Ndeen bone ɓeydiima e maɓɓe, ɓe ndogi, ɓe njalti galleeji, ɓe njaaɓani nder Alla e jeereende eɓe nawori njogitaaje maɓɓe. Caggal ɗuum, henndu nduu tawi ɓe toon to ladde too, ɓe mbiyi “ jooni kam, so henndu tawii en gaa, maa ndañ no ndartori-ɗen. Ɓe tinaani tan haa henndu sokkii e maɓɓe to ɓe ngonnoo too, ndu roondii njeeɗiɗo ɓurɓe teddude e maɓɓe, ndu fukki ɗum en e leydi, ndu wari ɗum en. Nde yahi haa juuti, ndu waɗti ko roondaade yimɓe haa dow hakke meetereeje noogas tooweendi, ndu fukka ɗum en e leydi, ɓeen maaya. Ko noon ɓe ngoniri ko ɓuri lewru. Ko heddinoo e maɓɓe koo, heen huunde ko heege wari ɗum en. Caggal ɗuum geno waɗi toɓo waango no ceenal nii ɗum naatata ko e hakkunde comci e ɓanndu, ndu seeka comci ɗii. Ɗuum duumiima balɗe capanɗe nay. Kono ko woni heen kaawisaaji e nder leydi ndiinɗoon, kala e yimɓe ɓe goongɗinɗo Alla ko gooto, Huudu ko nelaaɗo mum, ɓeen hay huunde alaa ko heɓtii ɗum en e halkaare bonnde nde Aadinaaɓe keɓi ndee, kamɓe boomiiɓe ɓee, kamɓe fof ɓe naati ko e nder leydi. Annabi Huudu nde halkaare ndee waɗi ndee yaltaani leydi ndii, omo ndaara kala no ɓe kalkorii. Annabaaɓe heddiiɓe ɓee noon so tawii caɗeele ngarii e nder leydi njaltat ndiinɗoon leydi, kono kanko o yaltaani, yimɓe makko kadi hay huunde alaa ko heɓi ɗum en e nder baawɗe Geno jom yurmeende.
Kaawise ɗimmo oo : hono laamɗo Aadi en biyateeɗo Jeylijaan oo maayaani e nder halkaare ndee. O heddiima ɗoon balɗe seeɗa haa Alla holli mo ko joli ɗoon koo. Caggal ɗuum, o tinaani omo jooɗii kanko jeylijaan haa Alla wutti kenal e nder kine makko, yaltiroyi les makko, kanko fof o ɓuuti, ɗum woppaani mo haa o maayi heen. Ina wayi no ko nii yimɓe ɓe Annabi Huudu nelanoo ɓee kalkori haa laaɓi haa heddi Annabi Huudu e goongɗinnooɓe ɗum. Caggal ɗuum Geno neldi ndiwri ɓaleeri ngoni ne e hoccude yimɓe maayɓe ɓee fof mbeddoyii ɗum en nder maayo. E nder nan-nanti hono gorko gooto ariino e imaam Aliw ɓiy Abaa Ɗaalib (yo mbellemma Geno won e makko), o wiyi : “ aan kam to ngummi-ɗaa ? O wiyi : “ ngummii-mi ko to wiyetee hader mowti e nder leydi Yemen ”“. Imaam wiyi mo : “ a meeɗaani heɓde fiyaaku ummiiɗo e yenaande Annabi Huudu ɗo woni ? ” gorko o wiyi mo “ aahaa kay, mi meeɗii yaltude e nder cagataagal am mbiɗo wondi e sehilaaɓe am, min njahi haa min ngari e haayre ina wiyee haayre Aadi, ina heen wimmbo wuddere ina heen, min naati e nder heen, min ngoni e yahde heen jahgol ɓiɗtungol haa min ngari e nokku tan, min njiyi leeso kaŋŋe, neɗɗo maayɗo ina lelnaa e dow mum ina waɗaa kasanka, miin e hooram memmoo-mi, taw-mi hay huunde waylaaki e makko, etee ko o gorko timmoɗo, ina ɗo hoore makko ɗoo Alluwal maarbere ina winndaa heen ooɗoo ko Annabi Huudu mo Alla neli e yimɓe Aadi en, ɓe njeddi mo, Alla neldi ɓe henndu nuskooru kamɓe fof ɓe maayi hay gooto e maɓɓe heddaani.” Ko ɗoo daartol Annabi Huudu mo jam e kisal ngoni e mum haaɗi.
Joob Jibriil Muusaa ,
Tel : 46 56 51 10/ 22 23 13 19


text:
Leyyannde to bannge ganndal nokku.
Sorimalee, Jammal e duunde walla Sori-malee, jammal e ndenndoori woni ko e taƴre Pete e nder diiwaan Yirlaaɓe. Ciftinen wonde diiwaan Yirlaaɓe oo waɗi ko cuuɗi tati : Yirlaaɓe Jeeri, Yirlaaɓe Alla-yiɗi e Pete. Pene Njuru ena ɗoon kono ko dewol Petenaaɓe. Koɗdi e maggo ko Toorodɓe Pete e subalɓe Sahre Buubu. Heedti ngo to bannge funnaange ko Cengelel.
Ɗoon woniino jooɗorde Seef kanton (Chef de Canton) e jamanuuji ɓennuɗi. To bannge rewo (funnaange rewo, rewo beƴ, haa hirnaange rewo) woni toon ko Liiliya, Mbotto, Cilaa e Garlol. Hirnaange maggo ko Cooji-ngulli e Ñaaki. Sorimalee jiimi ko e maayo Senegaal. Keedti ngo to bannge worgo ko wuro Waasetaake e wuro Barooɓe Jakel. To bannge taƴre njuɓɓudi laamu Muritani, Sorimalee jeyaa ko e falnde Mbaañ e nder diiwaan Baraknaa.
1) Miijo ñalɗi Sorimalee
Miijo ngoo ummorii ɓe ko Nuwaasot e fedde sukaaɓe tokosɓe ena wiyee Fedde Ngatamaare Sorimalee. Ndeen miijoo ngoo ɓenndii, fedde ndee nuli terɗe mum ɗiɗi hono Muktaar Sammba Aan, hoyreejo fedde ndee, e Abuu Sammba Sih, ngam jokkondirde e Gelongal Fuuta lollirɗo Njaay Saydu Aamadu. Jokkondiral ngal wadi e weeyo newunde mawnde haa peeje keewɗe ndañaa heen. Caggal ɗum, sukaaɓe ɓee njokkondiroyi e terɗe teelduɗe wuro ngoo (Sorimalee) ko adii nde ena nelda terɗe mum tati ngam jooɗodoyaade e batu kuuɓtidinngu sorimaleenaaɓe wonɓe e Nuwaasot. Gila e terɗe teelduɗe diisnanooɗe ɗee haa e batu kuuɓtidinngu nguu, miijo sukaaɓe ɓee jaɓɓaama, jaɓɓoraa hakkilantagal mawngal e weltaare mawnde. Ko huunde nde meeɗaani yuɓɓineede e wuro Sorimalee ngo, gila ngo diidaa hay so tawii engo waɗnoo yimɓe hatanteeɓe waynooɓe no Usmaan Ceerno Saar, Alasan Ndaam Saar, Hawwaa Yero Goñnji Aan, Aamadu Baydi Saar e Yaayaa Ñas, ekn.
Batu Sorimalee Nuwaasot itti yimɓe nayo, waɗdi ɗum en e sukaaɓe adinooɓe arde ɓe, ngam jooɗtodoyaade kadi e Gelongal Fuuta. Ɓeen nayo ko Sammba Sih, Abdullaay Mammaa Cub, Bewɗo Gey e Abuu Ndaam Saar. E ndeen joɗnde, tuugnorgal ñaldi ɗii lelnaa gila to balɗe mum, kaɓirɗe mum, yimɓe mum haa e sahaaji mum. Oon sahaa noon tawi ko Njaay Saydu Aamadu ena yowi golle fotde balde noogaas sabu sunaare sankaare musiɗdo mum. Ñalnde 26 lewru morso, Gelongal Fuuta waynii Nuwaasot, yahi Sorimalee. Ñalnde 27, o ñaldi e ardorde Fedde Ngatamaare ngam hoolkisaade ɗo nde yahrata e golle mayre. Tawi ko adii ɗum seeɗa, fedde nde jokkondiriino e katante wuro ngoo, gorko coftuɗo hono Muusaa Mamma Joop ɓurdo anndireede Muusaa Boyya Joop. Muusaa darodii e mayre haa yamiroore heɓaa to bannge laamu, jokkondiri nde kadi e Rajo Pete ngam ɓannginde nalɗi ɗi.
2) Golle ñalɗi Sorimalee
Ñalɗi Sorimalee njuɓɓinaa ko ñalnde 28 e ñalnde 29 lewru morso hitaande 2010. Ñalɗi ɗii mbaɗaa ko e teddungal Hawwaa Mayram Diiye Njerebi Aali Seynabu walla mbiyen mo Faatimata Usmaan Maamuudu Diko lollirɗo Warbaa Kebbel, cankiiɗo ñalnde 5 lewru nduu to Ndakaaru, birnaaɗo ñalnde 6 to Sorimalee.
Ñalnde 28 lewru Morso 2010
Ñalnde heen adii hollireede ko seppo cosaan. Seppo ngoo waɗiraa ko ngam feeñninde golle fitiram-gollaagu Fulɓe tabitinta ɗoon e nokku he, walla e diiwaan he. Woni sukkiti bawɗi ko Fedde Ngatamaare. Gooto fof ena waɗi simbis binndaaɗo: Fedde Ngatamaare Sorimalee. Ndewi e mayre ko remooɓe, tuggude e jabboowo, luwoowo, gaawoowo, bekkoowo, demoowo, kiwoowo, coñoowo, doɓtoowo haa e dimndoowo. Kamɓe remooɓe ɓe, gooto fof ena jogii gollorgal nootitiingal e fannu mo resndaa e nder remru hee.
Caggal remooɓe, ko awooɓe walla ko Subalɓe ngari. Kaɓirde e fannuuji awo fof kolliraama haa timmi. Saakitaaji e eddaaji mum en (gubbol, felefele, mbirdow, annjannjara, ekn.), mbaalaaji, doolinngaaji e mbaydiiji mum en, deŋnge e sifaaji mum en (nalla, banngali, njoogu, hoɗɗaandu, ekn.) haa e gelmeeji gawruɗi noodi.
Nde awooɓe ɓenni, ndewi heen ko aynaaɓe, ɓirooɓe e sippooɓe. Ngadii feeñde ko aynaaɓe nayi, ena mbaɗi tuubaaji dow koppi e paɗe lare walla mbiyen paɗe taƴee-hulee, ena mbakkii kuducci ndiyam. Aynaaɓe baali ko ɓeen kadi ngoni agaaɓe e ɓoraaji mum en, ngari, ena ngardi e ngafeeji e damɗi ndewnaaji, ena mbaɗi kartaaji e kaalaaji, ena ndadii pafti, heen walabo ena wakkii jammbere, ngoya ena waɗi rajo, maranaaji ena njayoo e daaɗe. ɓirooɓe, daayooɓe e surooɓe ngari ena ngardi e ɓirduɗe (kararjuuji e dutuuji) e ɓoggi daɗi, ena ndewnii joom burle, boloŋaaji e sumalleeji. Ko ɗoon sippooɓe ngari, ena ndoondii cipporɗe, ena takki heen butelaaji nebam sirme.
Seernaaɓe, sannɗaaji e baydaaji ndewi e aynaaɓe, ena ngondi e defte, alluuje, dahaaji e potuuji njelaari.
Wayluɓe e Iawɓe (wayluɓe ɓaleeri e ndaneeri, Iawɓe worworɓe e Iawɓe laana) ngari, ena ndeggondiri no wumɓe e ɗowooɗe. Gooto heen fof ena ardi e kuutorɗe mum timmuɗe, gila e fulla, taande, bifirɗe gaadanteeje, jammbere, sawta haa e serem e buyaade, ekn.
Leelaani mottooɓe e sañooɓe beɗi ndewi heen, ena ngardi e kuutorɗe mum en, gila e bukki e biƴƴe mum, karte, kaaƴe e jamɗe ɓursirɗe, kewe, kerndelle, jigeeji e meemordi walla beɗi cañaaɗi e yahdiiɓe mum en ko wayi no baaji lippi kelle walla nammaade, huɗo semmbaan soɗorko e cañe.
Ko ɗoon woni ɗo sukaaɓe noogaas rewɓe ngari ena cuɗorii kadduki debbo pullo haŋki. Gooto fof ena moorii haa yooɗi, ena sacci haa ŋarɗi, juuɗe e koyɗe mum ena ɓawli puuɗdi. Fotɓe darnde fof keedti, nannduɓe comci fof kadi keedti. Kala gaaɓngol meeɗnongol feeñde e nder reedu Fuuta, addaama maa mbiyaa ñaantotooɓe ɓee e goobooɓe ɓee ko ko tijjinoo nguuɗoo ñalngu gila e duuɓi.
Caggal ɗeen cayɗe dime ñaantiiɗi haa njooɗi, ñaaƴooje no kankaleeje kerooje, ko waañooɓe e raddooɓe lomi yolnde. Petelaaji, baaɗi, laañe hay dawaaɗi bajaaɗi kolliraama heen ko jiidaa e kulle guurɗe gaddaade, ko wayi no cayɗe. Nguddi gorwoccol seppo ngol ko jaambareeɓe. Ɓe mbaɗi tigi ko sormatuuji jaambareeɓe hanki. Ena e maɓɓe ko yahrooɓe koyɗe, ɓeen njogii ko gaawe. Heddiiɓe ɓee ngoni ko e dow dimaaɗi, ena pali petelaaji. Gooto fof ena waɗi lefol boɗewol e hoyre, ena ɗisi heen sigeeji dutal, ena ƴakka ɗaɗi aalali walla kafafi.
Seppo ngo ummorii ko to bannge tufnde Jaawɓe Dinndi, ngo rewi e nder Sorimalee, ngo yahi haa to bannge funnaange, engo yooɓii daaɗe belɗe no limmbam, ngo ardoyi bannge rewo, ngo arti e duɗal wuro ngoo. Ko ɗoon jamaanu nguu fof sabbii ngo. Gila e Mawɗo wuro ngo, Satigi Jaawɓe Dinndi, Jaaltaaɓe, sagataaɓe rewɓe e worɓe haa e jagge laamu to bannge ndeenka e kisal, hay gooto heddaaki. Won mawɓe arɓe heen ndiwtii nii duuɓi 90 ɗo pucci ndogata. Maa mbiyaa kadi e gure catiiɗe ɗee hay entaaɗo heddaaki heen. To bannge Muritani, tuggude e wuro Garlol, Jaarangel, Cooji-ngulli, Cilaa, Mbotto, Liiliya, Wenndiŋ, Dabbaano, Dabbe haa Mbaañ, laamorgo falnde ndee, alaa ngo yimɓe mum njiyaaka. Ko noon ne kadi bannge worgo oo nootorii. Waasetaake, Barooɓe Jakel, Salnde Tebegut, Nguy, Pete haa ɓokkeeji nootitiima.
Seppo ngoo darii, hucciti e jamaanu nguu. Gooto fof holliri e yeeso yimɓe ɓe, fannu mo halfinanoo o. Jamaanu nguu weltii haa murti, jali haa torki, foɓɓi haa ɓurti.
Ko ɗoon hoyreejo fedde Ngatamaare, hono Muktaar Sammba Aan ƴetti konngol ngam anndinde wuro ngo e banndiraaɓe nootitiiɓe, ko woni sabaabu ɗiiɗoo ñalɗi e sabaabu gaddanɗo fedde nde teddinirde ɗi Warbaa Kebbel. Caggal makko, ko joom-wuro ngo, kadi hoyreejo teddungal Fedde Ɓamtaare Pulaar e Muritani, hono Ceerno Aamadu Buuɗi Soh, rokkaa konngol. O adii tawo ko yettude sukaaɓe adduɓe miijo ngo, caggal nde o salminii banndiraaɓe. O haali nafoore dente bayɗe hono nii ko njibinta e ɓural e nder wuro. O sakkitorii ko wasiyaade nde gooto fof tiiɗnotoo, artira hakkille mum e ɗemngal mum e pinal mum. Satigi Demmba Atumaani juutnaaki, holliri tan ko weltaare mum caggal nde duwanii sukaaɓe ɓe. Kajjaa Demmba Atumaani e Mayram Hammadi Joop ngari, njetti sukaaɓe ɓee e ngal gollal paayodinngal, ngal yeru mum suwaa yiyeede ɗoon gila nde wuro ngo sosaa. Ɓe cakkitorii ko ɗaɓɓirde wuro ngo nde dardotoo e ɓeeɗoo sukaaɓe haa golle ɗee njuumta e moƴƴere. Konngol cakkitol arti ko e jooɗaniiɗo ɗoon laamu to bannge ndeenka e kisal. Ko oon udditi ñalɗi ɗii, caggal nde holliri weltaare mum. Ko ɗoon ne kadi golle subaka ɗee kaaɗi.
Yimɓe ɓee, gila e Sorimaleenaaɓe haa e hoɗɓe wuro ngo, ñaltoyi haa wonoyi waktu joyaɓo, kawritoyi maayo. E tuugnorgal golle sukaaɓe ngal, oon sahaa resanaa ko daaydaayre. E nder kewuuji subalɓe, caggal fiifiire ko daaydaayre ɓuri heewde doole. Subalɓe Sahre Buubu ngittanii sukaaôe ɓee fotde haa timmi. Ardii golle laana daaydaayre ka, gila e goobgol mum haa e kaɓɓugol mum ko Alasan Jeynaba Ñas. Laana ka goobaa ko e mbaydi araaraay leydi Muritani. Ka waɗanaa gaaye e jommbooje, ka sinndaa jaalo-hawaaji. Kebungal makka timmi, ɓe nulani fiyooɓe buubaaji. Aamadu Njenngudi e Siidi Sih, fiyooɓe buubaaji ɓe hono mum en weeɓaani, nootii e maɓɓe, ena ngummorii Mbotto. Ko noon ne kadi ɓeen mbayi Iaaɓeede koɗli e njimri. Kala heen ko taw-ɗaa gooto e maɓɓe ena waɗa, cikkataa ko oon fannu tan joom mum yahri. Eɓe ngardi e Muktaar Sih e Aamadu Malal Bah. Nde aadi yonti, worɓe subalɓe ɓe ɓoortii, ndadii, kawri e awƴe mum en, njoli. Kamɓe fof ɓe mbaɗi ko daneeji no ñaale pure. Awƴe ɗe e daaɗe buubaaji ɗi e kelle e jimɗi rewɓe dariiɓe e ŋoral ɓee, murtinii mawɓe heewɓe. Ko ɗoon njiyataa joom faata walla folmaat, roŋka jeyde hoyre mum haa tiwloo e ndiyam. Daaydaayre ndee yooɗii haa fooli, timmini golle gollanooɗe subaka ɗe. Jamaanu nguu fooftoyii haa jamma.
Nii woni, 21w30h, caggal nde yimɓe kirtii, wuro ngoo fof hawritoyi to duɗal wuro too. Ko tinndinoore heerorii jamma oo fof. Waɗata tinndinoore nde ko Muusaa Boyya Joop e sukaaɓe mum. Tiitoonde tinndinoore ndee ko dental. Ko nde waaju mawɗo wonande Fuuta oo fof, teeŋti noon e ɓesngu Sorimalee. Ko e tinndinoore ndee, golle ñalawma gadano oo ngasi.
Ñalnde 29 lewru Morso 2010
Ñalnde heen, fuɗdoraa ko lorngo leɗɗe. Adii loreede ko lekki Satigi. Ko ɓokki waɗtaa e waande ɗo Jammi Satigi kii darinoo ɗo. Lori ki ko Satigi Demmba Atumaani Jah e tawtoreeɓe denndaangal ɓesngu jaawɓe Dinndi e saɗtidiiɓe mum. Totti mo ki e juuɗe makko ko satigeeɓe diɗo rewɓe : Kajjaa Demmba Atumaani e Kajjaa Hammaat Atumaani Jah, lollirdo Gaajo Jah. Lekki ki tutaa, darii, Satigi Demmba Atumaani ƴetti salndu yeewtere. O haalani tawtoranooɓe ɓe nguurndam Satigi. O haalani ɓe to o ummoriino, ɗo o rewi haa o yettii e diiwaan Sorimalee he. O daarti no Satigi tawrunoo nokku o e ɓe tawnoo ɗoon. O haali denndaangal ko Satigi fagginoo ɗoon e nokku he, gila e leydi haa e daraja.
Caggal lorngo ɓokki ki, jamaanu ngu runnji, tiindii to safrirde wuro ngo ngam tutaade lekki ɗiɗmi ki. Rokkanoo ngaal teddungal ko mawɗo safrirde nde, hono Siley Wele, kono sabu ngantu, lomtii mo ko Hawwaa Yero Goñnji Aan. Totti mo lekki kii e juuɗe makko ko hoyreejo Fedde Ngatamaare hono Muktaar Aan. Lekki tataɓi kii loroyaa ko to duɗal too. Lori ki ko hoyreejo duɗal ngal walla mbiyen jiiloowo duɗal ngal hono Usmaan Yero Matel Saar. Ko e kiin lekki, lorngo leɗɗe ngoo haaɗi. To bannge ginol golle, ndewi e lorngo leɗɗe ngo ko jeewte ɗiɗi :
1-Nehdi ejaŋde
2- Senaare e cellal
Yeewti yeewtere adannde nde ko gardiiɗo duɗal Sorimalee hono Usmaan Yero Matel Saar. Caggal nii wonde mo jannginoowo kumpitiiɗo, ko o jibinannde wuro laaɓtunde laaɓnde reedu. O haali no o yiyri nehdi. O muti e dummbuli jaŋde. O teeŋtini jotondiral gonngal hakkunde nehdi e jaŋde ngal, o sakkitorii wasiyaaji. Kelle poɓɓi, njettoraaji teeŋtuɗi feewde e makko ngowlaa, yeewtere nde naatani ɓeydi. Adii rokkeede konngol ko Kajjaa Demmba Atumaani Jah. Caggal njettoor mo o huccitini e Usmaan Yero, eeraango makko ɓuri abbitoraade ko to bannge sukaaɓe rewɓe janngooɓe, ɓe Alla rokki fartaŋŋe yawtude jaŋde lesre. O wasiyii nde ɓe tiiɗnotoo, ɓe muñana cuurki haa ɓe keɓoya yulɓe ɗe ɓe njiylotoo ɗee. O reentini ɓe e wonde raamaton aduna en e rewde mbelemma fittaandu e koomte mum. Hawwaa Yero Goñnji ɓuri teeŋtinde njettoor mum ko e njuɓɓudi e nehdi sukaaɓe ɓe e no golle ɗee ɗowiraa nii.
Yeewtere ɗiɗaɓere nde, yeewti nde ko Hawwaa Yero Goñnji Aan sabu Siley Wele waasde heɓaade. Kaŋko fof e waasde heɓanaade yeewtere nde, o feeñninii heen toɓɓe paayodinɗe ɗe renndo ngo teskotoo gila to bannge senaare haa to bannge cellal haa teeŋti noon e wasiyaaji ɗi o sakkitorii ɗii to bannge jontinooje e tanaaji mum. Ko ɗo kadi woni ɗo yimɓe ɓee mbaynondiri, ñaltoyi.
Jamaanu nguu artoyi ko caggal nde takkusaan oo juulaa. Ko yeewtere Gelongal Fuuta lollirɗo Njaay Saydu Aamadu. Tiitoonde ndee ko: Darnde Suka e nder Renndo.
Ciimtol Njaay Saydu Aamadu


text:
- Gujarati (1)
- Sinhalese (2)
- Amharic (1)
- Bambara (2)
- Bosnian (1)
- Burmese (1)
- Danish (1)
- Filipino (5)
- Fula (4)
- Nepali (1)
- Ikinyarwanda (7)
- Japanese (1)
- Korean (1)
- Kurdish (4)
- Hrvatski (2)
- Lingala (1)
- Nyole (1)
- Dutch (1)
- Norwegian (1)
- Chichewa (2)
- Polish (1)
- Serbian (7)
- Albanian (2)
- Finnish (3)
- Vietnamese (1)
date
- date
- title
FINNDE LISLAAMU NDEN KA DUƊAL AHLUL BAYTI (A.S)Yettoore woodanii Allaahu jooma tagooreeji ɗin yo jam e kisal wonu e Muhammadu (s.a.w) Nelaaɗo makko on, on timminɗo ko adii kon, uddituɗo ko uddii kon, fenñinirɗo goonga kan goonga, dartaniiɗo konuuji meereteeɓe ɓen, fooluɗo doole majjereeji ɗin, e ɓeynguure makko laɓɓinaande nden, nokku gunndoo makko on e werde fiyaake makko on e fuɗirde ganndal […]
AAYA LAƁƁINGOL NGOLMi fuɗɗorii innde Allaahu jon yurmeende huuɓunde e hertiinde Aaya laɓɓingol barkinaangol ngol ko saabiwal fii faamugol ko heewi immorde e mas’alaaji e nder miijo e pinal lislaamu ngal. Ko immorde e oo aaya barkinaado waawuɗen fokkitirde e nder eɓɓugol hertina ciifol miijo yanke wol lislaamu ngol ka nder daƴƴe e ka nder calɗi ɓaawo […]
ƁEYNGUURE SUUDU NELAAƊO NDUNNelaaɗo Allaahu’on Maaki: (ko mi acuɗɗo e mo’on piiji ɗiɗi tedduɗi; deftere Allaahu nden e ɓeynguure suudu an ndun fannii hiɗon jogitii ɗii ɗiɗi on majjataa ɓaawo’an poomaa, kannji ɗiɗi ɗi seedataa haaɗi tawoyammi ka weenndu (kawsara). Ahlul bayti ɓeynngure suudu Nelaaɗo nden ko duɗal jalbungal e koode wenngii ɗe ka nder weeyo lislaamu mawɗo […]
REWTONDIRE ƊENMen anndintinay wonnde ɗee kalfe mumaaɗe ɗoo (s a w) ko firi ko yo Allaahu seniiɗo on juulu e nelaaɗo makko on kanko e ɓeynguure makko hisina ɓe, si tawii non ko ɗee kalfe ɗoo (a s) ko ɗe firi ko yo Allaahu on waɗu kisal e imaamuujo on, kalfe tati arane ɗen, men herinani […]


text:
E ooɗoo sahaa mo ngon-ɗen, ɗemɗe keewɗe ko “paayaaɗe”. Ina hiisaa wonde balɗe 15 fof ɗemngal ina maaya; yanti heen, keewɗe e keddiiɗe ɗee ina kulanaa ɗuum e teeminannde ndeeɗoo. Won biɗtoowo gooto boom wiyi ko kaal-ɗen dow koo, ko moƴƴinde njoorto, sibu ɗum teskaaki wonde hannde, ɗemɗe naatɗe e internet keewaani.
Hol nde wiyetee ɗemngal maayii ? Ɗemngal wiyetee maayii, ko nde cakkitiiɗo haalde ɗum wirnii, woni nde hay neɗɗo gooto natti haalde ɗum.
E ooɗoo sahaa mo ngon-ɗen, ɗemɗe keewɗe ko “paayaaɗe”. Ina hiisaa wonde balɗe 15 fof ɗemngal ina maaya; yanti heen, keewɗe e keddiiɗe ɗee ina kulanaa ɗuum e teeminannde ndeeɗoo. Won biɗtoowo gooto boom wiyi ko kaal-ɗen dow koo, ko moƴƴinde njoorto, sibu ɗum teskaaki wonde hannde, ɗemɗe naatɗe e internet keewaani.
Hol nde wiyetee ɗemngal maayii ? Ɗemngal wiyetee maayii, ko nde cakkitiiɗo haalde ɗum wirnii, woni nde hay neɗɗo gooto natti haalde ɗum.
Kono, ko adii ɗuum, ina waɗi geɗe maandinooje wonde ngalɗoo walla ngaltoo ɗemngal woni ko e maayde, ko wayi no nattugol huutoreede e won e ceŋɗe nguurndam, walla to bannge politik, nattude jogaade faayiida e nder won ɗiin goomuuji yimɓe, kono, kadi, ko ɓuri teeŋtude, sukaaɓe natta waawde haalde ɗum.
Kanko biɗtoowo mo kaal-ɗen dow oo, hono “Andras Kornai”, o wiyi “so ɗemngal huutoraaka e internet, ɗuum ina yaawna geɗe limtu-ɗen dow ɗee kala”.
Yeru, ko 287 ɗemngal softi e nder lowre wiyeteende « wikipedia ». O jokki heen wonde “ ina teskaa wonde denndaangal ɗemɗe ƴellittooɗe ɗee, ina ɓeydoo naatde e internet. Yoga heen noon ngoɗɗoytaa, sibu gaa-gaa yarlitiiɓe walla yiɗɓe, alaa hujja woodi, gaddanoowo ɗum en ƴelliteede e nder Internet.”
Won e leƴƴi ina paamii nafoore wonnde e goodal nder internet ngam waawde hisde e ƴellitaade. Yeru, ɗemngal biyeteengal “Catalan” ngal, haalooɓe ɗum ɓuraani miliyoŋaaji 10, kono “Viquipèdia” maggal woni sappo e joyaɓo to bannge mawnugol e winndere ndee. Waɗi ɗum ko humpitaade e kiram ngool leñol e daraade ɗum ngam daɗndude pinal mum.
E tonngooɗe Fooyre Ɓamtaare jawtuɗe ɗee, en ngoytinooma ngonka Pulaar to oon bannge. Hannde, eɗen mbaawi teeŋtinde ko kaalno-ɗen koo, sibu Pulaar, hay so daɗii e waasde woode e “wikipedia”, jeyaa ko e ɗemɗe ɓurɓe leefde, kanngal fof e heewde haalooɓe (hedde 70 miliyoŋ) e saraade. Ɗemɗe ɓurɗe famɗude haalooɓe, deŋiiɗe e nokkuuji ganndaaɗi, ngoni hannde yeeso maggal. Ndokken kadi yeru e wolof. En ndokkiraani oon yeru kiram mbonɗam, kono ko mbele eɗen ñemmba gootal e ɗemɗe men ngenndiije, ngal ngolli-ɗen e ɓamtaare mum. Eɗen njeyaa e semmbinnooɓe cosgol Fedde Ɓamtaare Wolof e Muritani, tee eɗen njokkondiri e maɓɓe, eɗen ngollodoo e maɓɓe kala ko faati e ɓamtaare ɗemɗe ngenndiije.
Deggondiral ɗemɗe to bannge keewgol binndannɗe nder Wikipedia
Fedde 1 : jogiiɗe ko ɓuri miliyoŋ (1 000 000) winndannde
1 : Engele |
2 : Neerlanndeere |
3 : Almaa |
4 : Suweduweere |
5 : Farayse |
6 : Italiire |
7 : Riisiire |
8 : Españool |
9 : Poloneere.
Fedde 2 : jogiiɗe ko ɓuri teemedere ujunere (100 000) winndannde
Fedde 3 : jogiiɗe ko ɓuri ujunnaaje sappo (10 000) winndannde
Fedde 4 : jogiiɗe ko ɓuri ujunere (1 000) winndannde : ko ɗoo wolof woni. Kanngal waɗti 218.
Fedde 5 : jogiiɗe ko ɓuri teemedere (100) winndannde : ko ɗoo Pulaar (peul/Fula) woni. Kanngal waɗti 273.
Woni e doggol hee fof ko 287 ɗemngal.
So en ƴettii ɓetirgal goɗngal, biyeteengal « Baromètre Calvet des langues du monde » (Ɓetirgal Calvet wonande ɗemɗe winndere ndee). Ngalɗoo ɓetirgal toɗɗii ko 563 ɗemngal, jogiiɗe ko ɓuri 500 000 haalooɓe.
Ina jeyaa e geɗe teskaaɗe e ngalɗoo ɓetirgal : 1.Keeweendi haalooɓe, 2.Keeweendi leyɗe ɗo haaletee; 3.Limoore binndanɗe nder wikipedia; 4.Njeenaaje Nobel wonande coñce; 5.Caragol; 6.Coñcugol to bannge ngena; 7.Dañal; 8.Naatgol e Internet; 9.Limoore binndanɗe piraaɗe ….
E nder ndeeɗoo ɓetirde, en tawii ɗumɗoo :
T° Ɗemngal Toɓɓe heɓi
1 Engele 9.062
2 Españool 7.806
3 Farayse 7.733
4 Almaa 6.987
5 Riisiire 6.335
6 Japponeere 6.187
96 Wolof 2.917
140 Pulaar (Fuuta Tooro) 2.277
188 Fulfulde Adamawa (Kamaruun) 1.964
239 Sooninkoore 1.595
264 Fulfulde hirnaange Niiseer 1.49
277 Fulfulde (Niiseriyaa) 1.455
320 Pular (Gine) 1.375
429 Fulfulde Maasina (Mali) 1.131
Bookara Aamadu Bah


text:
(1862 – 25 Sawiyee 1980 – Ndakaaru – 7 Rabiyu Lawol – Aljumaa waktu 9ɓo)
Asko Saydu Nuuru Taal to bannge duhol
Ceerno Saydu Nuuru Taal yiyi aduna ko e hitaande 1862 to Ñooro to Mali. Jibnaaɗo makko gorko wiyetenoo ko Nuuru Sayko Umar, ɓiy Usmaan, ɓiy Alfaa Sammba to wuro men Halwaar sara Podoor nder Senegal.
Ceerno Saydu Nuuru Taal ko ɓiy Nuuru, ɓiy Raamatullaay, ɓiy Muhamadu Bello, ɓiy Usmaan Dan Foodiya (Fojoo : laamɗo Kano to Ndenndanndi Nijeriya hannde), ɓiy Njobbo Usmaan, ɓiy Saalih, ɓiy Haaruuna, ɓiy Muhamadu Guurɗo, ɓiy Muhamadu Sammba, ɓiy Ayuub, ɓiy Masiraan, ɓiy Buubu Baaba, ɓiy Muusaa Jokkolo (ummoriiɗo Fuuta Tooro), ɓiy Baaba, Ɓiy Hayaas, ɓiy Yugu, ɓiy Jam, ɓiy Jamliige, ɓiy Jooke, ɓiy Jaalige, ɓiy Diinga, ɓiy Daate, ɓiy Maxaama, ɓiy Uŋbata bun Nafi (gooto e hoohooɓe taarinooɓe Muhammadu Nullaɗo Alla, garnooɗo jaaynude Lislaam nder Afrik.
(1862 – 25 Sawiyee 1980 – Ndakaaru – 7 Rabiyu Lawol – Aljumaa waktu 9ɓo)
Asko Saydu Nuuru Taal to bannge duhol
Ceerno Saydu Nuuru Taal yiyi aduna ko e hitaande 1862 to Ñooro to Mali. Jibnaaɗo makko gorko wiyetenoo ko Nuuru Sayko Umar, ɓiy Usmaan, ɓiy Alfaa Sammba to wuro men Halwaar sara Podoor nder Senegal.
Ceerno Saydu Nuuru Taal ko ɓiy Nuuru, ɓiy Raamatullaay, ɓiy Muhamadu Bello, ɓiy Usmaan Dan Foodiya (Fojoo : laamɗo Kano to Ndenndanndi Nijeriya hannde), ɓiy Njobbo Usmaan, ɓiy Saalih, ɓiy Haaruuna, ɓiy Muhamadu Guurɗo, ɓiy Muhamadu Sammba, ɓiy Ayuub, ɓiy Masiraan, ɓiy Buubu Baaba, ɓiy Muusaa Jokkolo (ummoriiɗo Fuuta Tooro), ɓiy Baaba, Ɓiy Hayaas, ɓiy Yugu, ɓiy Jam, ɓiy Jamliige, ɓiy Jooke, ɓiy Jaalige, ɓiy Diinga, ɓiy Daate, ɓiy Maxaama, ɓiy Uŋbata bun Nafi (gooto e hoohooɓe taarinooɓe Muhammadu Nullaɗo Alla, garnooɗo jaaynude Lislaam nder Afrik.
Asko Saydu Nuuru Taal to bannge kosam
Jibnaaɗo debbo Ceerno Saydu Nuuru Taal wiyetenoo ko Aysatu Kamisoko, ɓiy Fulatene Sambeeri, ɓiy Dinamaxa, ɓiy Sambeeri Bah, ɓiy Shaale Makah Gaale Sambeeri, ɓiy Majaata Habuula, ɓiy Sadike Hammadi, ɓiy Ñangiti, ɓiy Sun Jaata (laamɗo Gaadugu Maliŋke).
Ceerno Saydu Nuuru Taal ummii ko e kaatane laamu e diine. To bannge diine iwdi makko Uŋba bun Nafi, koohoowo Muhamadu (yo jam e kisal ngon e mum). Taaniraaɓe makko laamiima hirnaange Afrik to leydi Maliŋkee en, e to leydi Hawusaŋkooɓe. Ɗum addani ndii iwdi laataade jokkondiral hakkunde Maliŋkooɓe e Fulɓe e Hawusaŋkooɓe. Ceerno Saydu Nuuru Taal nehii ko e ganndal, e tiiɗal ɓernde e feerde hakkille, wonde jokleñamo, kaaraysira, deenɗo musidal e banndiraagal.
Ɓoggee haa Kaaso
Oo Ceerno Saydu Nuuru Taal mahii ko laataade ɗoowoowo yimɓe, jannginoowo. Gila e cukaagu makko o yahii Ɓoggee (nder Ndenndaandi Muritani, e Ndar Tiwawoon (Senegal) haa to Madiina Kaaso nder Mali.
Ko e njiylawu ganndal o woni almuudo Ceerno Hammaat Kan to Madiina Kaaso, e Aamadu Muttaar Saako to Ɓoggee e Alhajji Maali Sih to Tiwaawoon. Nde wonnoo ko o peertuɗo moƴƴo hakkille, o yaawii huñaade Deftere Alla nde, o dalii law. O fuɗɗii jaŋgude ganndal diineeji, Sariya, doosɗe celluka arab, ekn… O fawi heen gannde jowitiiɗe “Kimiya” to duɗal Ceerno Muhamadu Oolal to wuro Kitaa nder Mali.
Nde wonnoo Ceerno Saydu Nuuru Taal wonaa almuudo meho, humpito makko addani mo wallifaade defte keewɗe e ɗemngal arab, defte jeyaaɗe e ɓurɗe heewde nafoore to bannge ganndal kuɓtidinngal.
Jannginoowo mo tampataa, biɗtoowo ŋeeñɗuɗo
Ganndal Ceerno Saydu Nuuru Taal e humpito makko fof ko e juuɗe hatojinɓe o lommbi, yimɓe leydi makko e yimɓe Afrik. Oo ceernaajo mo Alla rokki welde haala, cuusɗo ɗanngal, o yilliima leyɗe keewɗe hakkunde 1927 e 1957. Omo waajoo jokkondiral e ɓiyngu-yummaagu, o gostondiral hakkunde leñƴi e paamondiral, o nodda yimɓe e diine Lislaam.
Seernaaɓe Ceerno Saydu Nuuru Taal fof nduwanii-maa mo nde ceertata e makko. Nde o ɓaari to duɗal Madiina Kaaso, Ceerno Hammat Kan duusi mo, duwanii mo moƴƴere, ñaagii yo Alla Toowɗo o jaɓ kala ko o ñaagii.
Ko noon kadi, to Ɓoggee, nde Ceerno Saydu Nuuru Taal ɓaari e duɗal Ceerno Muttaar Saako. Nde ɓe ceertata, o winndani mo seedataagal, o duwanii mo jam e kisal, nde yimɓe keɗotoo mo kala nde o ƴefti konngol omo waajoo. O winndi e seedantaagal hee : “Ceerno Alhajji Maalik Sih mo Tiwaawoon tawi mawnii, wiyii mo : jotondiral men wayi ko no ngal hakkunde Muhammadu Nulaaɗo Alla (Jam e kisal e mum) e Abuubakiri, mbay-ɗen ko no Muusaa waynoo e Haaruuna, mi waɗii ma dono am to banngal hakilantaagal”.
Ɗii duwawuuji ɗoftii nguurndam Ceerno Saydu Nuuru Taal fof e golle makko fof. Ɗum addani laamɓe, gila e koloñaal haa heɓi ɓe jeytaare, jogodaade e makko jokkondiral moƴƴal, njetti moƴƴere makko e hakilantaagal makko.
Ballal haa jam e kisal ñiiɓa
Kamɓe fof ɓe njaɓii ballal Ceerno Saydu Nuuru Taal addi haa jam e kisal ñiiɓi nder ko wonnoo AOF (Afrik Hirnaange mo Farayse), e AEF ( Afrik Fuɗnaange mo Farayse). Ko o gorko keɓiiɗo, dogoowo e deeƴre, mo tikkataa mo haaɓataa, mo soodetaake. O addii ballal teeŋtungal, nafowal Afrik gila e yonta Wolde Winnderiyaŋkoore adannde, o ñaagii deeƴre e jam, o walliti Afriknaaɓe e kala tanaa njiynoo e ndee wolde.
O seholondirii e laaminooɓe AOF e innde leydi Farayse e ardinooɓe tunɗi. O daranii ɓesngu e yimɓe hiiɗanooɓe, jogiiɓe caɗeele hakkunde mum en e laamu. O wallitii heewɓe kadi haa ndañi golle.
Ko e ndiin mbaydi o seholondiri e e ardinooɓe AOF wayɓe no Van Vollenhoven, Roume, e Angoulevant, haa heɓi Mesmer. Omo heewi wiyde : “Nguurndam am fof, so tawii mi meeɗii jaɓde njeenaari ummoraade e kala laamɗo, walla keefeero, janngo hoto mi dañ lommbude junngo am e junngo Muhamadu (jam e kisal e mum).
Moƴƴere Ceerno Saydu Nuuru Taal e kaaraysiraagal makko, jaambaraagal makko e wonde mo jom konngol, adaanii mo seholondirde e Hooreeɓe leyɗe heewɓe, hono Vincent Auriol, Charles de Gaulle, Georges Pompidou, Giscard d’Estaing, ekn… Hooreeɓe leyɗe heewɓe njaagiri mo ko jibnaaɗo diisneteeɗo. Nde Senegaal naati iiñcuru e kitaale 1958-1960, konngol makko wallitii falaade ƴiiƴam nder Senegal e Mali.
Darjeende cehilaagal Ceerno Saydu Nuuru Taal e Lepold Sedaar Senngoor alaa mo humpi. Hakkunde maɓɓe ko nuunɗal e giɗli. Ngal tuugnii ko e giɗli maɓɓe e Senegaal kam e darnde safrude caɗeele mayri. Won hinnde sanɗaaji inniranoo mo. Ñalnde ɓeen ɓaarata to duɗal toowngal, Senngoor wiyi : “Minen haɓantenooɓe jeytaare ngenndi, Alhajji Saydu Nuuru hollii humpito mum e yimɓe e kuuje, addanii min ballal mum e ngenndiyaŋkaagal mum. O jaŋnginii min yankinaare e kala nde kuule mawɗe ƴeftatee, e jaambaraagal nder kareele amen… Ko o daarorgal yankinaare e moƴƴere, udditaare hakkille, gannduɗo Saydu Nuuru Taal fof yankinanto ɗum, jaɓantu ɗum, yooɗete ɗum, hulat ɗum, hooloto ɗum…”.
Neɗɗo Alla, neɗɗo muñal
Ceerno Saydu Nuuru Taal, sikke alaa, ko neɗɗo Alla, ko o neɗɗo keewɗo muñal, muñanɗo yimɓe, heccuɓe mo, ɓe o yontidaa, e ɓe o hecci. O meeɗaa seerde e jaɓɓaade arooɓe e makko, heɗaade ɗum en, safrude caɗeele mum en e hakke baawal makko. Ceerno Saydu Nuuru Taal reenii ɓesngu mum kala : mawɓe e sukaaɓe, ɓiyɓe e taaniraaɓe e njaatiraaɓe, dañɓe e waasɓe, juulɓe heen e ɓe ngonaa heen juulɓe, fof nanngiraa ko ceernaajo maa almuudo.
Nde ngar-ɗaa boleeru Ceerno Saydu Nuuru Taal kala, takko laawol Repubilik, tawa ko galle ina wiyi piɓ yimɓe. Moƴƴe makko mbaawaa limteede ngati ko maayo, gasataa.
Ceerno Saydu Nuuru Taal woniino neɗɗo mawɗo, neɗɗo mo en njejjittaa haa bada. Golle makko e balle makko ina nganndaa gila e leydi makko, haa heɓi duunde Afrik, yalti ɗum kadi. Leyɗeele keewɗe manii mo, njeeni mo ceedante kolliriije ɗo giɗli mum en e makko tolnii.
Ina e ɗeen leyɗeele : Senegal, Muritani, Farayse, Beneŋ, Alseri, Komoor, Mali, Madagaskar, Almaañ, Siin, Tunus, Niijeriya, Nijeer, Kodduwar, Sayiir (RDC), Lubnan, Kamruun, Marok, Kamputshea, ekn… gasataa e limoore tan.
Iwdi (e Farayse) : Aamadu Tijjani Kan
Firo (e Pulaar) : Aamadu Malal Gey


text:
Ñalnde 11 feebariyee 2013, Masawuud wul Bulkayri hollitii miijo sakkiti ngam wallitde leydi ndii yaltude e kiris politik wuuri hannde oo. Ceŋɗe politik leydi ndii kala tawtoraama kewu ngu to Galle Mooɓondire, gila e CAD, haa e COD, haa e UPR e yahdiiɓe mum, e pelle renndo e hoohooɓe teelɗuɓe.
O inniri feere makko ndee ko « Muritani tawo !». E nder konngol makko ñalnde heen, o wasiyiima Muritani nde wallondirta e aduna oo, haa arti noon e leyɗe keediiɗe ɗee, ngam wallitde Mali hisnude ngootaagu mum e goodal mum. O wiyi faandaare feere makko nde ko tiiɗtinde kaɓɓondiral yimɓe leydi ndii rewrude e nanondiral politik mbele yimɓe ina mbaawa yuɓɓinde woote bellitiiɗe, nuunɗuɗe, koolniiɗe. Eɗen ciftina tan Abdel Asiis hollitiino wonde jaɓaani miijo compugol guwarnama nanondiral, sibu, e miijo makko, caɗeele ngalaa e leydi hee. Senngo politik wiyeteengo COD ngoo, wiyiino ina fadi haa Masawuud laɓɓitina miijo mum nde yeewta heen.
FƁ